Kereta tertimbus lumpur, 4 budak antara 19 individu diselamatkan

Empat kanak-kanak berusia empat hingga sembilan tahun adalah antara 19 individu yang diselamatkan dalam kejadian tanah runtuh di Jalan Genting Peras ke Kuala Kelawang, semalam.

Jurucakap Bomba dan Penyelamat Semenyih memberitahu Agenda Daily, seramai 17 mangsa, termasuk kanak-kanak, berjaya dikeluarkan daripada lumpur yang menimbus kenderaan masing-masing.

Mereka yang diselamatkan dalam kejadian itu adalah:

1) Mohamad Shahrul B Zahari, 31 tahun;
2) Idris B Darus, 40;
3) Mohamad Fauzi B Mohd Noor, 43;
4) Ahmad Khairul Kamal B Attan, 37;
5) Nur Hafiza BT Hanit, 36;
6) Muhammad Khairi B Hanit, 28;
7) Zubaidah Bt Mohd Salleh, 54;
8) Zuhaida BT Hanit, 40;
9) Ariza Suhaila BT Hussin, 35;
10) Mohd Azrul B Khomri, 36;
11) Anuar Helme B Zulkifli, 35;
12) Noraliza BT Mohd Ali, 34;
13) Lina Kaisah BT Mohd Azrul, 6;
14) Fateen Kaira B Mohd Azrul, 4;
15) Mia Kaisara B Mohd Azrul, 8;
16) Sofea Eryna BT Anuar Helmi, 9; dan
17) Keisha Adreena BT Anuar Helmi, 5.

Jurucakap itu berkata pihak bomba menerima panggilan kecemasan memaklumkan kejadian itu pada jam 4.32 petang semalam tiba dilokasi pada 5.54 petang sebelum melakukan operasi pencarian.

Laporan diterima daripada pihak polis mengatakan dua mangsa lelaki terperangkap akibat tanah runtuh di Jalan Genting Peras-Kuala Kelawang.

Pada masa sama bomba juga menerima laporan individu yang terkandas di lokasi yang berbeza di jalan itu, sebelum melancarkan operasi dengan bantuan 10 anggota Pasukan Gerakan Am (PGA) Polis Diraja Malaysia.

“Seramai 17 mangsa termasuk empat kanak-kanak berjaya ditarik keluar dari lumpur dan dibawa ke tempat selamat,” katanya.

Jurucakap itu berkata, dua mangsa awal diselamatkan ialah Yap Yong Kang, 22 dan Yap James Fong, 23, yang hanya cedera ringan.

Anggota bomba dan PGA melakukan operasi menyelamat mangsa akibat tanah runtuh di Jalan Genting Peras-Kuala Klawang, semalam. – Gambar FB

Anggota bomba dan PGA membawa kanak-kanak yang diselamatkan dalam kejadian tanah runtuh di Jalan Genting Peras-Kuala Klawang, semalam. – Gambar FB


Kluster tempat kerja kekal tinggi

Sembilan daripada 15 kluster baharu yang dikesan dalam tempoh 24 jam sehingga 12 tengah hari tadi melibatkan jangkitan di tempat kerja, manakala lima membabitkan kluster komuniti dan satu kumpulan berisiko tinggi.

Secara keseluruhan daripada kluster baharu itu, seramai 396 individu dijangkiti Covid-19, dengan 318 daripadanya membabitkan kluster tempat kerja; komuniti (67 individu); dan 11 individu daripada kluster kumpulan berisiko tinggi yang dikesan di Kota Tinggi, Johor.

Bagi kluster tempat kerja, Johor mencatat tiga kluster, diikuti masing-masing dua di Perak dan Selangor, dan masing-masing satu di Kedah dan Pahang.

Kelantan merekodkan empat kluster komuniti, manakala satu lagi di Sabah.

Sementara itu, Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu seramai 17,725 pesakit disahkan sembuh, meningkat berbanding 17,000 yang direkodkan semalam.

Jumlah itu katanya, menjadikan kumulatif pesakit pulih sepenuhnya daripada jangkitan Covid-19 melebihi 2.05 juta individu berbanding 2,245,824 kumulatif kes positif.

Mengenai jangkitan harian pula, beliau berkata daripada 17,725 kes baharu yang dicatat hari ini, 884 membabitkan bukan warganegara Malaysia.

“Sebanyak 220 kes atau 1.7 peratus adalah kategori 3, 4, dan 5; dan 12,515 kes (98.3 peratus) lagi pesakit kategori 1 dan 2,” katanya.

Seramai 924 pesakit berkaitan virus itu, termasuk 849 yang disahkan dijangkiti Covid-19 dirawat di unit rawatan rapi (ICU). Seramai 512 pesakit lagi memerlukan alat bantuan pernafasan.


Penduduk India dan Pakistan berdepan haba panas melampau

Berjuta-juta penduduk di India dan Pakistan berdepan kekurangan bekalan elektrik dan air akibat haba panas melampau melanda dua negara tersebut.

Di New Delhi, suhu panas mencecah 45C (113F) di bahagian wilayah itu. Ramalan kaji cuaca memberi amaran ia akan menjadi lebih panas pada hujung minggu ini.

Untuk rekod, gelombang haba panas sudah membunuh lebih 6,500 orang di India sejak 2010, dan saintis berkata perubahan iklim menjadikan ia lebih kerap berlaku di negara tersebut.

Beberapa negeri di India seperti Rajasthan, Gujarat dan Andhra Pradesh sudah mengambil langkah memotong bekalan elektrik di kilang-kilang ekoran penghawa dingin dan kipas semakin meningkat.

Laporan media berkata stesen janakuasa juga menghadapi kekurangan arang batu yang menjadi sumber utama tenaga elektrik di negara berpenduduk 1.4 bilion orang itu.

Banyak wilayah juga melaporkan kekurangan bekalan air dan dijangka keadaan akan bertambah buruk sehingga tiba hujan monsun tahunan pada Jun dan Julai.

Sementara itu di Pakistan, suhu dijangka meningkat 8C lebih tinggi daripada biasa di beberapa bahagian negara itu dengan
gelombang memuncak pada 48C di wilayah luar bandar Sindh pada Rabu.

Persatuan Meteorologi Pakistan memberi amaran juga memberi amaran gelombang haba panas melampau yang bakal dihadapi penduduk negara itu.

Selain itu, para petani di Pakistan juga perlu menggunakan air secara berjimat-cermat, pertanian merupakan tunjang utama ekonomi dan menyumbang kira-kira 40% daripada tenaga kerja.

“Kesihatan awam dan pertanian di negara ini akan menghadapi ancaman serius berikutan suhu yang melampau tahun ini,” kata Menteri Perubahan Iklim Sherry Rehman.

Pada Mac lalu, suhu paling panas direkodkan di Pakistan sejak 1961.

Penduduk muslim di Pakistan yang berpuasa pada bulan Ramadan bergelut memandangkan sumber air sangat diperlukan pada waktu siang.


92.2 peratus individu dewasa sudah terima satu dos vaksin

Sebanyak 227,147 dos vaksin Covid-19 diberikan di seluruh negara semalam, menjadikan keseluruhan sejak Program Imunisasi Covid-19 Kebangsaan (PICK) dilancarkan pada Februari lalu, mencecah 38,990,335 dos.

Daripada jumlah dos yang diberikan semalam, 69,235 membabitkan dos pertama dan 157,912 penerima melengkapkan suntikan masing-masing sama ada melibatkan vaksin dua dos atau tunggal.

Sejak Februari lalu, 92.2 peratus atau lebih 21.57 juta individu dewasa menerima sekurang-kurangnya satu dos vaksin, manakala lebih 17.48 juta atau 74.7 peratus individu dewasa melengkapkan suntikan masing-masing.

Sementara itu, Kementerian Kesihatan Malaysia (KKM) mengunjurkan 80 peratus atau 26,125,920 populasi keseluruhan lengkap divaksin menjelang 23 November 2021.


Marshal AS tawar hadiah RM179,840 untuk tangkap kontraktor Malaysia

Perkhidmatan Marshal Amerika Syarikat (USMS) menawarkan hadiah sehingga AS$40,000 (RM179,840) untuk sebarang maklumat yang akan membawa kepada penahanan kontraktor tentera Malaysia Leonard Glenn Francis – juga dikenali sebagai ‘Fat Leonard’, yang melarikan diri dari tahanan rumah di San Diego, baru-baru ini.

Dalam satu kenyataan hari ini, USMS, sebuah agensi penguatkuasaan Persekutuan di bawah Jabatan Kehakiman AS berkata kontraktor pertahanan itu, yang berasal dari Pulau Pinang itu, dikehendaki kerana melanggar syarat pembebasan praperbicaraannya.

Francis, 58, sebelum ini yang mengaku bersalah merasuah pegawai Tentera Laut AS sebagai sebahagian daripada kegiatan rasuah yang luas, telah berada di bawah tahanan rumah selama beberapa tahun.

Dia didakwa memotong Sistem Kedudukan Global (GPS) yang perlu dipakainya dan hilang pada hujung minggu, menurut kenyataan Hal Ehwal Awam USMS.

“Perkhidmatan Marshals Amerika Syarikat menawarkan ganjaran sehingga AS$40,000 untuk maklumat yang membawa kepada penahanan Leonard Francis.

“Turut dikenali sebagai ‘Leonard Fat’, Francis dikehendaki kerana melanggar syarat pembebasan praperbicaraannya. Dia disabitkan kesalahan merasuah pegawai tentera laut,” kata USMS.

Francis dilaporkan telah memotong gelang buku lali pemantauan GPSnya pada pagi 4 September, mencetuskan penggera di mana Perkhidmatan Prapercubaan AS yang kemudiannya cuba menghubunginya tetapi gagal.

Pada hari itu, Perkhidmatan Prapercubaan AS menghubungi USMS untuk mendapatkan bantuan mencari Francis, yang kemudian mengaktifkan Pasukan Petugas Pelarian Serantau San Diego dan memulakan pemburuan berprofil tinggi, menurut Timbalan Marshal AS Daerah Selatan California, Omar Castillo.

Francis dilaporkan mengaku bersalah pada 2015 atas tuduhan dia memberi pegawai Tentera Laut AS wang tunai, hadiah dan pekerja seks sebagai pertukaran untuk maklumat sulit tentang tempat kapal dijadualkan berlabuh.

Dia kemudiannya akan melayan sasarannya dengan hadiah mahal selain pasangan mereka dan membayar perjalanan percutian selama seminggu ke Singapura dan Malaysia untuk salah seorang keluarga mereka.

Selepas pemeriksaan menyeluruh di tempat kejadian, pegawai tidak dapat mengesan Francis, tetapi menemui monitor GPS yang telah dipotong. Lokasinya juga kini tidak diketahu, kata Castillo sambil menjelaskan lelaki Malaysia itu dijadual dijatuhi hukuman pada 22 September.

Disebabkan isu kesihatan, Francis dikenakan tahanan rumah pada 2018, di bawah pengawasan Perkhidmatan Praperbicaraan, sebuah agensi Persekutuan di AS yang mengawasi defendan yang berada di luar tahanan sehingga hukuman dijatuhkan.

Dia dilaporkan bersetuju menjadi saksi pendakwaan yang sedang membina kes terhadap pengawai Tentera Laut AS yang terlibat dalam skandal itu. Agensi


Melayu tak fikir panjang, mudah terlibat rasuah: Dr Mahathir

Bekas Perdana Menteri Tun Dr Mahathir Mohamad sekali lagi menegur sikap bangsa Melayu yang tidak berfikir panjang sebaliknya mudah dan tertarik membuat pilihan untuk menerima rasuah.

Sehubungan itu, beliau terus mengajak orang Melayu untuk bersama-sama menyertai perjuangan menentang rasuah yang banyak memberi kemudaratan.

Mengulas keadaan kesihatan beliau setelah berdepan serangan jantung yang teruk baru-baru ini, Ahli Parlimen Langkawi itu bersyukur kerana pulih dan kembali sihat, hampir seperti biasa.

“Alhamdulillah saya telah pulih dari serangan teruk ke atas kesihatan saya. Demikian semasa diserang saya putus harapan. Saya percaya masa saya sudah tiba.

“Tetapi Alhamdulillah hari ini saya kembali sihat, hampir seperti orang biasa. (Jadi) saya tertanya-tanya apakah yang hendak dilakukan oleh saya dengan saki-baki kehidupan ini?

“Apakah ia setakat makan minum, berseronok sahaja. Masa tentu tidak panjang. Saya sudah berumur 97 tahun. Apakah masa yang pendek ini, harus dihabiskan begitu sahaja?,” katanya dalam blog beliau hari ini.

Dr Mahathir berkata beliau tidak mahu apa-apa lagi, namun ada rakannya yang mengingatkan bahawa seseorang yang tua dan berpengalaman tetap mempunyai pengaruh, sedang bangsa Melayu belum menjadi bangsa yang maju.

“Walaupun Malaysia diiktiraf sebagai Negara Middle Income tetapi orang Melayu belum sampai ke tahap itu. Rata-rata orang Melayu masih miskin.

“Kemampuan saya terhad. Tidak seperti dahulu di waktu saya menjadi Perdana Menteri. Tetapi kawan saya menekan bahawa jawatan tertinggi itu tidak penting.

“Seorang yang sudah tua dan berpengalaman tidak dapat tidak sedikit sebanyak berpengaruh. Jika berminat gunakanlah saki baki pengaruh ini untuk bangsa, katanya.

Bekas Perdana Menteri Malaysia dua kali itu berpendapat bangsa melalu memandang ringan terhadap rasuah hingga ada pihak yang mengambil kesempatan.

“Tidaklah boleh dinafikan kegagalan orang Melayu disebabkan mereka mudah pilih yang tidak baik kerana mudah. Yang mudah dan dekat lebih menarik apabila membuat pilihan. Mereka tidak fikir panjang.

“Saya tidak akan ulas dengan panjang lebar kenapa rasuah membawa mudarat. Bagi saya dalam jangka masa yang masih ada pada saya, ia tidak menjadi pembaziran jika saya berusaha sungguh-sungguh untuk membanteras rasuah dikalangan bangsa saya.

“Saya jemput semua orang Melayu menyertai perjuangan ini,” katanya.


Varian Delta tersebar meluas di sembilan wilayah Indonesia

Kementerian Kesihatan Republik Indonesia mengesahkan pihak hospital di negara itu semakin berdepan kesukaran untuk menangani pesakit Covid-19 susulan penularan varian Delta yang semakin meluas di sembilan wilayah.

Varian Delta yang mula ditemukan di India kini dilaporkan menular dengan pantas di kalangan penduduk Indonesia dan memberi risiko yang tinggi terhadap individu dijangkiti.

Menteri Kesihatan republik itu Budi Gunadi Sadikin berkata tiada yang menjangkakan varian Delta yang mula dikesan Mac lalu merebak begitu cepat ke hampir seluruh wilayah di Indonesia.

“Kami sudah menjangkakan varian itu akan mudah tersebar, tetapi tidak secepat sekarang. Namun, penularan yang pantas ini tidak sahaja berlaku di Indonesia, sebaliknya turut menyebabkan kes baharu Covid-19 meningkat di United Kingdom (UK) dan Israel,” katanya hari ini.

Menurut data terbaru dari Badan Penyelidikan dan Pembangunan Kementerian Kesihatan pada 6 Julai, terdapat sebanyak 436 kes yang dikesan dengan varian Delta telah ditemukan di sembilan wilayah.

Antaranya, di Jakarta yang mencatatkan jangkitan varian Delta tertinggi iaitu 195 kes, diikuti oleh Jawa Barat (134), Jawa Tengah (80), Jawa Timur (13), Banten (empat), masing-masing tiga kes di Kalimantan Tengah, Kalimantan Timur, dan Sumatera Selatan, serta satu kes di Gorontalo.

Budi Gunadi berkata jumlah keseluruhan tersebut membuktikan bahawa kes yang dikesan dalam sebulan telah menunjukkan peningkatan dua kali ganda penyebaran yang semakin meluas ke seluruh republik itu.

Ahli Epidemiologi Indonesia yakin bahawa jumlah kes varian Delta kurang dilaporkan tetapi hakikatnya ia jauh lebih tinggi menjangkiti pesakit Covid-19 di Indonesia.

Kewujudan varian ini hanya dapat dikesan melalui ujian Whole Genome Sequencing (WGS) manakala jumlah makmal yang menyediakan peralatan untuk ujian WGS adalah sangat terhad. – Agensi


8 hari berturut-turut kadar Rt meningkat

Data terbaharu menunjukkan kadar kebolehjangkitan (Rt) Covid-19 dalam negara berlaku peningkatan selama lapan hari berturut-turut sejak 25 Jun lalu dan keadaan ini agak membimbangkan.

Dalam ciapan akaun Twitter Ketua Pengarah Kesihatan, Tan Sri Dr Noor Hisham Abdullah, setakat semalam Rt melonjak hingga 1.07 berbanding paras 0.96 pada 25 Jun lalu.

Keadaan semasa tersebut mengakibatkan graf seolah-olah membentuk lengkungan ‘U’, dengan kali terakhir Malaysia merekodkan kebolehjangkitan 1.07 pada 1 Jun lalu, iaitu hari pertama sekatan pergerakan penuh berkuat kuasa.

Lebih membimbangkan apabila pola peningkatan Rt ketika ini seakan-akan menepati unjuran Kementerian Kesihatan (KKM) yang menjangka angka berkenaan bakal melonjak sehingga mencecah 1.2, sekiranya tiada pematuhan prosedur operasi standard (SOP).

Katanya, jika unjuran sedemikian berlaku, kadar jangkitan harian yang dicatatkan di negara ini bakal melonjak ke paras 13,000 kes, sekali gus mengundang risiko sistem perkhidmatan kesihatan awam menjadi lumpuh, seperti bersandarkan analisis Pembendungan Risiko, Pendedahan dan Jangkitan (SEIR),

Sementara itu, Dr Noor Hisham berkata, bersandarkan anggaran Rt harian setakat semalam, Pahang mencatatkan bacaan tertinggi iaitu 1.27, melebihi paras kebangsaan, selain Putrajaya (1.13), manakala hanya Perlis merekodkan sifar kes.


‘Perang PRU-15’: Penganalisis sependapat utamakan rakyat

Penganalisis politik berpendapat tatkala parti-parti politik sedang ‘bergaduh’ menjelang Pilihan Raya Umum Ke-15 (PRU-15) sekarang ini, rakyat yang menanggung beban harganya tidak boleh diketepikan.

Walaupun, mereka sependapat tiada parti yang memperoleh majoriti besar di Parlimen selepas pilihan raya itu dan perlu membentuk kerajaan campuran, kepentingan rakyat harus menjadi keutamaan.

Pakar ekonomi dan penganalisis politik Universiti Tun Abdul Razak, Prof Emeritus Dr Barjoyai Bardai berkata banyak faktor masih tidak diketahui, seperti parti mana yang akan mendapat sokongan orang lain untuk membentuk kerajaan campuran.

Beliau berpendapat UMNO mungkin mempunyai majoriti selepas PRU-15, tetapi bilangan kerusi yang boleh dimenanginya tidak membantu parti itu membentuk kerajaan tunggal.

Barjoyai berkata apabila setiap parti tawar-menawar dan menuntut untuk menjadi rakan gabungan, negara akan menderita akibat kekurangan pelaburan asing langsung.

“Pelabur hanya mahu kerajaan yang stabil dengan dasar yang tetap dan telus, bukan yang akan terus berubah mengikut kehendak satu parti gabungan atau yang lain.”

Tambahnya, sebelum Parlimen dibubarkan, kerajaan menjalankan tugas dengan baik dalam menangani isu inflasi dan kos sara hidup.

“Satu-satunya masalah ialah kerajaan tidak mempunyai keberanian untuk membuat dasar jangka panjang untuk menangani inflasi. Ia sepatutnya melaksanakan dasar yang akan membantu meningkatkan gaji melebihi RM5,000 sebulan,” katanya menurut The Sun.

“Tetapi tidak, kerana dasar jangka panjang akan mengambil masa lebih daripada lima tahun untuk menjadi kenyataan. Ini bermakna kerajaan tidak akan dapat menunjukkan kepada orang ramai sebarang kejayaan segera.”

Barjoyai berharap parti-parti politik sedar bahawa semasa mereka bergaduh sebelum ini, orang ramai yang membayar harganya, dengan inflasi dan kos sara hidup yang lebih tinggi.

“Kali ini, mereka harus meletakkan orang ramai di atas kepentingan mereka sendiri apabila membentuk kerajaan campuran.”

Semalam, Pengerusi Perikatan Nasional (PN) Tan Sri Muhyiddin Yassin mengingatkan semua pemain politik supaya memberi keutamaan kepada rakyat, tatkala sibuk dengan persiapan menuju PRU-15.

Menurut Presiden Bersatu itu, PN adalah sebuah parti yang mengutamakan rakyat serta berusaha mengatasi masalah ekonomi yang membelenggu supaya Malaysia menjadi negara berkembang pesat.

“Ya… saya nak menang pilihan raya… saya nak pastikan rakyat di peringkat mana pun dapat hidup senang. Inilah sebab Perikatan Nasional menyertai pilihan raya.

“Rakyat lah kuncinya… bukan disebabkan kuasa. Apa maknanya kuasa tanpa rakyat. Ini sebabnya… saya istiqamah dan itu menjadi panduan saya walaupun kita sibuk dalam urusan politik.

“Sebab itu saya nak tunjukkan… jika anda menang dan membentuk kerajaan, kita tidak boleh melupakan rakyat… sebab setiap hari rakyat, terutama yang miskin, adalah penting bagi mereka untuk meneruskan kehidupan. Jadi saya berada di sini untuk mereka,” katanya.


PM ulangi gesaan hapuskan peranan ‘orang tengah’ dibuat pada 2014

Datuk Seri Ismail Sabri Yaakob menggesa agar budaya ‘orang tengah’ dalam sektor pertanian dan rangkaian bekalan makanan dihapuskan bagi mengawal kos sara hidup yang meningkat antara lain akibat kenaikan kadar inflasi.

Beliau berkata orang tengah merupakan pihak yang memerah keringat petani dan nelayan selain memanipulasi harga di pasaran, lapor Bernama.

Perdana Menteri berkata beliau sendiri pernah mengisytiharkan ‘jihad memerangi orang tengah’ pada 2014 ketika menerajui Kementerian Pertanian dan Industri Asas Tani.

“Jihad ini perlu diteruskan oleh NAFAS (Pertubuhan Peladang Kebangsaan) menerusi strategi penguasaan rantaian bekalan seperti mewujudkan Pusat Pembelian Padi, Pusat Pengumpulan Buah-Buahan, penambahan pasar tani serta pasar nelayan,” katanya.

Ismail Sabri berkata demikian ketika berucap pada majlis makan malam sebelum merasmikan Mesyuarat Agung Tahunan NAFAS Ke-48 di sini malam tadi yang turut dihadiri Menteri Pertanian dan Industri Makanan Datuk Seri Dr Ronald Kiandee.

Perdana Menteri berkata inflasi makanan merupakan fenomena global akibat gangguan rantaian bekalan berpunca daripada pandemik COVID-19 yang mengekang kegiatan pertanian sekali gus mengurangkan eksport dan keadaan bertambah buruk apabila berlaku peperangan Rusia-Ukraine.

“Peperangan itu memberi ancaman kepada penghantaran sebahagian tanaman ruji dunia sekali gus menyebabkan inflasi makanan menjadi semakin buruk. Kebimbangan tidak cukup bekalan makanan merupakan isu global bukan sahaja di Malaysia tetapi juga di seluruh dunia,” katanya.

Beliau turut menyuarakan kebimbangan jika peperangan itu berpanjangan, kesan lebih buruk terhadap input pertanian boleh berlaku seperti kenaikan harga baja, racun dan sebagainya.

Bagaimanapun, Ismail Sabri berkata Malaysia ketika ini mencatat kadar inflasi 2.2 peratus iaitu lebih rendah berbanding negara lain termasuk Amerika Syarikat (8.5 peratus), United Kingdom (7), Singapura (5.4), Australia (4.5) dan Indonesia (2.6).

Katanya masalah dihadapi Keluarga Peladang terutama dalam situasi dunia sekarang yang mengakibatkan peningkatan kos bahan mentah akan sentiasa diberi perhatian oleh kerajaan.

“Peruntukan Pembangunan Semula Projek Agromakanan ini akan disalurkan melalui Lembaga Pertubuhan Peladang di tujuh negeri iaitu Selangor, Negeri Sembilan, Melaka, Johor, Pahang, Kelantan dan Terengganu,” katanya.

Pada majlis itu, NAFAS mengumumkan agihan kadar dividen sebanyak lapan peratus bagi Skim Pelaburan Khas Peladang (SPKP) Dana Peladang Kebangsaan (DPK) untuk tahun kewangan berakhir Disember 2021.

Pengagihan itu membabitkan jumlah pembayaran RM8.5 juta yang akan memberi manfaat kepada hampir 6,000 pelabur dalam kalangan ahli peladang dan dibayar pada Jun ini.


Kenapa lembu pakai songkok, bersamping?

Tular di media sosial hingga menimbulkan kemarahan masyarakat Melayu apabila binaan replika seekor lembu dipakaikan ‘songkok’ dan ‘berkain samping’ di Pulau Pinang.

Bukan itu sahaja, malah pada leher binaan lembu itu tergantung replika ketupat, konon untuk meraikan sambutan Aidilfitri beberapa hari lagi.

Sehubungan itu, satu laporan polis telah dibuat seorang warga prihatin di Balai Polis Jalan Patani, Ibu Pejabat Polis Daerah Timur Laut, Pulau Pinang, semalam.

Menurut pengadu, Idrees Ishak, beliau dimaklumkan mengenai satu kiriman di dalam Facebook berkenaan patung haiwan gergasi seakan-akan lembu memakai songkok di Bulatan Jalan Bukit Bendera, Ayer Itam.

Katanya, dia meninjau lokasi yang dimaksudkan bagi memastikan kebenaran dakwaan itu.

Selepas melihat sendiri perkara itu dia terus ke balai polis untuk membuat laporan supaya siasatan dapat dijalankan kerana menganggap secara tidak langsung telah menghina umat Islam.

Patung lembu yang dipakaikan songkok dan berkain samping di Bulatan Jalan Bukit Bendera, Ayer Itam, Pulau Pinang mencetuskan kemarahan umat Islam.


GPS sedia hadapi PRU-15 pada bila-bila masa

Gabungan Parti Sarawak (GPS) sentiasa bersiap sedia menghadapi Pilihan Raya Umum ke-15 (PRU15) sekiranya diadakan pada bila-bila masa.

Naib Presiden Parti Pesaka Bumiputera Bersatu (PBB) Datuk Seri Abdul Karim Rahman Hamzah berkata keyakinan itu susulan keputusan memberangsangkan gabungan berkenaan pada Pilihan Raya Negeri (PRN) akhir tahun lepas, lapor Bernama.

“Jentera pilihan raya kita (GPS) memang sudah sedia, Suruhanjaya Pilihan Raya (SPR) di Sarawak juga sedia kerana baharu sahaja melalui proses PRN tahun lepas,” katanya kepada pemberita selepas merasmikan kejohanan Mysed Extreme Game Challenge di sini, hari ini.

“Bagi GPS persoalan sama ada PRU15 diadakan akhir tahun ini atau awal tahun depan kita tidak ada masalah. Bukan nak mendabik dada kerana menang besar pada PRN lepas tetapi kita boleh rasa lagi nadi rakyat dalam satu Sarawak. Perasaan seumpama ini biasanya akan diterjemah melalui undi,” tambahnya.

PBB bersama-sama Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) merupakan anggota yang membentuk Gabungan Parti Sarawak (GPS), yang kini memiliki 18 kerusi di peringkat Parlimen.


Kita tiada pilihan dan kita tidak boleh tutup, kata PMX ulas isu kapal LCS

Kerajaan tidak mempunyai pilihan selain mengambil alih syarikat yang bertanggungjawab terhadap projek pembinaan kapal tempur pesisir (LCS) iaitu Boustead Naval Shipyard Sdn Bhd (BNS), supaya projek berkenaan dapat diselesaikan.

Perdana Menteri Datuk Seri Anwar Ibrahim berkata ia berikutan kerajaan telah membelanjakan RM6 bilion bagi projek LCS namun sehingga hari ini belum ada satu kapal yang berjaya disiapkan untuk digunakan pihak keselamatan negara.

“Ada projek yang on-going yang mesti kita (kerajaan) selesaikan termasuk LCS.

“Kita tiada pilihan, dah belanja RM6 bilion. Kita tidak boleh tutup, kita kena ambil alih untuk menyelesaikan projek,” katanya ketika ditemui pemberita selepas merasmikan Pesta Buku Antarabangsa Kuala Lumpur (PBAKL) 2023 di Pusat Dagangan Dunia Kuala Lumpur (WTCKL) hari ini menurut laporan Bernama.

Beliau mengulas mengenai pengumuman Menteri Pertahanan Datuk Seri Mohamad Hasan bahawa Kementerian Kewangan telah menubuhkan syarikat bertujuan khas (SPV) bagi mengambil alih syarikat yang bertanggungjawab terhadap projek LCS iaitu BNS, sebagai anak syarikat kepada MOF.

Bagaimanapun Anwar berkata kerajaan akan mengeluarkan kenyataan lengkap berhubung pengambilalihan syarikat itu.

Sebelum ini pembinaan kapal LCS terpalit kontroversi apabila Jawatankuasa Kira-Kira Wang Negara (PAC) mendedahkan tiada seunit pun telah disiapkan walaupun kerajaan telah membelanjakan RM6.083 bilion menerusi BNS.

Projek LCS bermula pada 2013 tetapi selepas RM6 bilion dibelanjakan, BNS telah terlepas tarikh akhir 2019 untuk menghantar kapal pertama.

Sehingga tahun lepas, pembinaan kapal keenam masih belum dimulakan dan tiada satu pun kapal telah mencapai kemajuan melebihi tahap 50 peratus.

Siasatan PAC  mengenai perkara itu mendedahkan bahawa keperluan Tentera Laut Diraja Malaysia (TLDM) untuk projek tersebut telah diabaikan oleh kerajaan dan usaha wajar pula gagal mengesan masalah kewangan BNS.


Kes baharu hampir 23,000, 10 negeri catat peningkatan jangkitan

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi melonjak lagi mencapai hampir 23,000 kes, meningkat tiga hari berturut-turut, tatkala kerajaan melonggarkan peraturan Perintah Kawalan Pergerakan (PKP).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 22,948 jangkitan baharu direkodkan menjadikan kumulatif sejak pandemik melanda negara awal tahun lalu kepada hampir 1.49 juta kes.

Berdasarkan data dikeluarkan Kementerian Kesihatan (KKM) hari ini, 10 negeri merekodkan peningkatan kes membabitkan Selangor, Sabah, Perak, Pahang, Melaka, Kedah, Johor, Labuan, Putrajaya dan Terengganu.

Jangkitan baharu melonjak di Selangor dengan 7,175 kes baharu direkodkan berbanding 6,858 kes semalam, manakala Kedah pula merekodkan 2,137 jangkitan hari ini berbanding 1,852 semalam.

Sabah mencatatkan 2,583 kes baharu hari ini berbanding 2,413 semalam; Perak dengan 1,229 kes baharu (1,036 semalam); Pahang (736 hari ini, 675 semalam); Melaka (737 hari ini, 579 semalam); Johor (1,526 hari ini, 1,477 semalam), Labuan (9 hari ini, 5 semalam); Putrajaya (26 hari ini, 25 semalam); dan Terengganu (621 hari ini, 487 semalam).

8 Ogos lalu kerajaan mengumumkan beberapa kelonggaran sekatan bagi individu yang telah lengkap menerima vaksin Covid-19, termasuk membenarkan pergerakan rentas daerah dan negeri, serta makan di restoran. Semua kelonggaran itu perlu mematuhi syarat-syarat ketat.

Bagaimanapun, Perdana Menteri Tan Sri Muhyiddin Yassin memberi amaran semua kelonggaran itu akan dibatalkan jika berlakunya ketidakpatuhan terhadap garis panduan serta prosedur operasi standard yang telah ditetapkan.


PMX kata hantar wanita sahaja lawan Azmin: Laporan

Calon wanita sengaja dihantar untuk melawan Datuk Seri Mohamed Azmin Ali di kerusi Dewan Undangan Negeri (DUN) Hulu Kelang, kata Datuk Seri Anwar Ibrahim.

Perdana Menteri (PMX) berkata PKR menghantar pemimpin wanita sahaja untuk melawan Azmin dan mengakui pemilihan calon dibuat olehnya pada Pilihan Raya Negeri (PRN) Selangor kali ini, ia bukan kali pertama isu gender dimainkan oleh Presiden PKR.

“Kat Azmin ini, kita hantar pemimpin wanita sahaja, tempat ini kita kena menang. Kita letak tokoh yang mudah patahkan Azmin.

“Pengundi di Selangor terutamanya di Hulu Kelang menolak pemimpin khianat yang diibaratkan bersikap seperti Raja Mendeliar dan Si Kitol. Sepanjang menjadi Menteri, dia (Azmin) asyik membuat plot jatuhkan kerajaan dengan Tun Mahathir supaya beliau kekal jadi PM dan Azmin jadi Timbalan Perdana Menteri.

“Sekali semua sudah tidak ada. Ahli Parlimen pun terlepas sekarang mahu menjadi Menteri Besar pula,” katanya dipetik laporan Malaysia Gazette.

Anwar terdahulu berceramah di Taman Permata malam tadi.

Jika calon PKR menang di Hulu Kelang, Anwar juga berjanji akan memberi akses kepada Juwairiya untuk memastikan isu-isu pengundi di Hulu Kelang menjadi tumpuan untuk diselesaikan selepas PRN nanti.

“Saya tidak mahu janji lebih-lebih ketika musim pilihan raya, jika Juwariya diberikan mandat saya akan berikan beliau terus ke pejabat Perdana Menteri untuk selesaikan isu-isu penduduk Hulu Kelang,” ujarnya.

Untuk rekod, Juwairiya dianggap calon luar diletak PH-UMNO untuk bertanding di Hulu Kelang, malah sambutan penduduk terhadapnya agak kurang mendapat sambutan.

Sebelum ini, Datuk Lokman Adam yang dikenali sering berceramah tentang isu kes liwat Anwar sebelum ini juga terpaksa dibawa untuk berceramah bersama-samanya.

Dalam tinjauan Agenda Daily semasa program Juwairiya semasa di ceramah berkelompok secara kecil-kecilan mendapati penduduk setempat tidak memberi sambutan yang menggalakkan berbanding sambutan diberikan kepada Azmin yang dianggap anak tempatan di kawasan tersebut.

Untuk rekod, Juwairiya sebelum ini bertanding di Bukit Melawati tetapi kali ini diletak sebagai calon DUN Hulu Kelang untuk melawan bekas Menteri Besar Selangor itu.


2,445 kes semalam, dua kematian

Kementerian Kesihatan (KKM) memaklumkan jangkitan baharu Covid-19 di seluruh negara semalam, (Rabu, 28 September 2022) meningkat 893 kes kepada 2,445, berbanding 1,552 kes yang dicatat pada Selasa.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,837,005 kes, dengan 4,775,927 pesakit telah sembuh, termasuk 1,613 pesakit yang pulih semalam.

Daripada jumlah jangkitan baharu semalam, 1,760 kes melibatkan individu yang telah menerima suntikan dos penggalak vaksin Covid-19, diikuti 484 kes (penerima dua dos); 185 kes (individu tidak divaksinasi); dan 16 kes (individu yang belum lengkap divaksinasi).

Data laman sesawang CovidNOW yang dikemas kini pagi tadi menunjukkan sehingga kini sebanyak 24,713 kes masih aktif, meningkat semula berbanding 23,883 yang dicatat pada Selasa.

Jumlah itu termasuk, 23,567 pesakit yang masih menjalani kuarantin di rumah, meningkat berbanding 22,741 pesakit pada Selasa, manakala tiada pesakit dirawat di PKRC, kekal seperti pada Selasa.

Jumlah pesakit yang dirawat di hospital pula naik semula kepada 1,105, berbanding 1,096 pesakit pada Selasa, manakala seramai 41 pesakit dirawat di unit rawatan rapi (46 pada Selasa), dengan 22 daripadanya memerlukan alat bantuan pernafasan (26 pada Selasa).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, dua pesakit dilaporkan meninggal dunia akibat komplikasi Covid-19 di fasiliti kesihatan, semalam.

Dua kes kematian itu direkodkan di Perak dan Sabah, menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,365 kes, termasuk 7,732 kes BID.

Sejak Program Imunisasi Covid-19 Kebangsaan (PICK) dilancarkan pada 24 Februari 2021 sehingga semalam, lebih 72.34 juta dos vaksin Covid-19 telah diberikan kepada populasi Malaysia termasuk rakyat asing.

Daripada jumlah itu, 28,101,509 atau 86.1 peratus melibatkan dos pertama; 27,508,318 (84.2 peratus dos kedua); 16,235,497 (49.7 peratus dos penggalak pertama); dan 502,147 (1.5 peratus dos penggalak kedua).


Peguam Singapura dakwa terhina kenyataan media Muhammad Shafee

Seorang peguam senior Singapura hari ini mendakwa peguam Malaysia, Tan Sri Muhammad Shafee Abdullah tidak mengeluarkan kenyataan yang benar mengenai dirinya pada prosiding permohonan semakan Datuk Seri Najib Razak bagi mengetepikan sabitan dan hukuman kes penyelewengan dana SRC International Snd Bhd.

Dalam satu kenyataan media hari ini (25 Januari 2023), peguam Niru Pillai menyifatkan kenyataan Muhammad Shafee bahawa beliau bakal dikenakan tindakan disiplin oleh Badan Peguam Singapura kerana beramal tanpa lesen sah, adalah keji dan palsu.

Niru adalah rakan kongsi firma guaman Tetuan Zaid Ibrahim Suffian TH Liew & Partners (ZIST) yang dilantik oleh Najib pada 25 Julai tahun lalu, iaitu kira-kira tiga minggu sebelum pendengaran rayuan akhirnya di Mahkamah Persekutuan, selepas memberhentikan khidmat pasukan pembelaan yang diketuai Muhammad Shafee.

“Saya membaca dengan penuh rasa hina kenyataan itu di mana beliau membuat kenyataan palsu yang mengejutkan, termasuk terhadap saya.

“Beliau (Muhammad Shafee) tidak memberikan kenyataan benar kepada mahkamah dan mengetahuinya, tetapi saya tidak terkejut beliau berbuat demikian kerana itu itu adalah cirinya.

“Beliau gagal untuk menyedari bahawa terdapat banyak rekod secara bertulis, termasuk perbualan yang dirakam dan pesanan WhatsApp mengenai apa yang sebenarnya berlaku.

“Walau apa pun, ini adalah satu lagi contoh kelakuan Shafee yang boleh diramal, di mana beliau berusaha untuk menyembunyikan kekurangan dan kegagalannya dengan tipu daya lisan,” katanya menurut BH.

Dalam hujahan di Mahkamah Persekutuan minggu lalu, Muhammad Shafee berkata firma guaman ZIST tidak mempunyai kepakaran dan pengalaman untuk mengendalikan kes besar dan menyebabkan Najib gagal dalam rayuan serta dipenjarakan di Penjara Kajang.

Muhammad Shafee juga berkata, ZIST tidak arif mengenai undang-undang jenayah dan Niru akan dikenakan tindakan disiplin oleh Badan Peguam Singapura kerana beramal tanpa lesen.

Sementara itu, Niru yang membidas kenyataan itu, berkata Najib bertemu bekas Menteri di Jabatan Perdana Menteri Datuk Mohd Zaid Ibrahim supaya mengambil alih pembelaan kes SRC kerana semakin bimbang dengan cara Muhammad Shafee mengendalikan rayuan kes berkenaan.

Menurut Niru, daripada menumpukan kepada undang-undang dan fakta dan apa yang boleh dibuktikan atau dihujahkan secara adil dari segi undang-undang, Muhammad Shafee sebaliknya menyerang integriti semua orang, termasuk hakim perbicaraan.

Katanya, Najib bimbang bahawa ini akan menyebabkan permusuhan kepada pihak pendakwaan dan mahkamah yang seterusnya menjejaskan prospeknya dalam pembelaan ketika mengemukakan rayuan.

“Zaid bercakap kepada saya mengenai kebimbangan Najib dan meminta bantuan saya untuk mendapatkan nasihat peguam jenayah di India. Mereka boleh memberikan bantuan yang jelas kerana Kanun Keseksaan di Malaysia berasal daripada Kanun Keseksaan India.

“Saya dengan cepat mendapatkan khidmat dua peguam bela kanan India Sidharth Luthra dan Kavin Gulat yang juga antara yang terbaik di India.

“Saya harus menyatakan bahawa pasukan ZIST tidak pernah menawarkan kepada Najib untuk mengambil alih daripada Shafee.

“Kedua-dua pasukan sepatutnya bekerjasama di mana ZIST akan menumpukan kepada permohonan bukti baharu manakala Shafee dan pasukannya menangani rayuan utama,” katanya.

Niru berkata, bagaimanapun tindakan tidak jujur Muhammad Shafee yang menghalang dan mengelirukan pasukan ZIST dan peguam bela kanan dari India, serta kekurangan pengetahuannya mengenai dokumen mengejutkan bukan sahaja peguam ZIST dan India, tetapi juga Najib.

Beliau berkata Najib, pada masa sama, kagum dengan strategi dan alternatif yang jelas dan fokus yang dicadangkan oleh peguam bela dari India dan ZIST.

Katanya, sehubungan itu, ia adalah keputusan Najib sendiri untuk menukar peguam dan kritikan sinis Muhammad Shafee dalam media terhadap dirinya dan ZIST dianggap bertujuan menyembunyikan fakta sebenar.


TUDM pintas, halau 16 pesawat tentera China ceroboh ruang udara kita

Tentera Udara Diraja Malaysia (TUDM) memintas dan menghalau 16 buah pesawat Tentera Udara Republik Rakyat China (PLAAF) yang menceroboh ruang udara negara semalam, kata TUDM hari ini.

Kenyataan Bahagian Perhubungan Awam Markas Tentera Udara Kementerian Pertahanan hari ini, berkata TUDM mengesan pesawat tentera China memasuki Zon Maritim Malaysia (ZMM) Wilayah Maklumat Penerbangan (FIR) Kota Kinabalu dan menghampiri ruang udara nasional pada 31 Mei 2021.

“Penerbangan pesawat-pesawat PLAAF tersebut telah dikesan oleh Radar Pertahanan Udara TUDM daripada Pusat Pertahanan Udara (CRC 2) di Sarawak pada jam 1153H. Pesawat-pesawat tersebut telah dikesan terbang secara formasi taktikal in-trail pada jarak 60 batu nautika di antara satu sama lain.

“Formasi panjang tersebut juga telah terbang dengan paten dan haluan yang sama menggunakan satu titik laluan masuk dan keluar. Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” kata kenyataan itu.

Peta menunjukkan kawasan yang diceroboh 16 pesawat Tentera Udara Republik Rakyat China pada Isnin 31 Mei 2021. – Gambar ihsan TUDM

Menurut TUDM semua pesawat China itu dikesan terbang pada ketinggian di antara 23,000 kaki hingga 27,000 kaki dengan kelajuan 290 knot melalui FIR Singapura sebelum memasuki ruang udara ZMM FIR Kota Kinabalu.

“(Pesawat tentera China) seterusnya terbang menghampiri 60 batu nautika daripada pesisir pantai Wilayah Sarawak yang dikhuatiri akan mengancam kedaulatan negara.

“Pihak TUDM telah meletakkan pesawat Hawk 208 daripada 6 Skuadron, Pangkalan Udara Labuan dalam keadaan siap sedia melalui Operasi Curiga TUDM,” kata TUDM.

Pada masa sama, TUDM turut melakukan pemantauan menerusi radar pertahanan udara ke atas pesawat-pesawat tersebut di samping beberapa percubaan mengarahkan mereka menghubungi kawalan trafik udara FIR Kota Kinabalu, tetapi gagal.

Katanya, TUDM menggerakkan pesawat-pesawat pemintas selepas arahan itu tidak dipatuhi setelah PLAAF melangkaui sepadan FIR Kota Kinabalu menghala ke ruang udara nasional.

“Apabila arahan tidak dipatuhi dan didapati melangkaui persempadanan KK FIR menghala ke ruang udara nasional,
TUDM telah melancarkan pesawat-pesawat pemintas pada jam 1333H untuk melakukan identifikasi visual.

Rakaman dari kokpit pesawat pejuang TUDM yang memintas pesawat pengangkut Xi’an Y-20 milik Tentera Udara Republik Rakyat China keluar dari ruang udara Malaysia pada Isnin. – Gambar ihsan TUDM

“Hasil daripada pemintasan udara yang dilaksanakan, TUDM telah mengenal pasti pesawat-pesawat tersebut adalah daripada jenis Ilyushin Il-76 dan pesawat Xi’an Y-20. Pesawat-pesawat jenis ini merupakan pesawat pengangkut strategik dan berupaya melaksanakan pelbagai misi,” katanya.

TUDM menyifatkan insiden sebagai perkara serius terhadap ancaman kedaulatan negara dan keselamatan penerbangan berdasarkan kepadatan trafik udara di dalam laluan penerbangan FIR Kota Kinabalu.

“Insiden ini telah dikendalikan oleh TUDM khasnya dan Angkatan Tentera Malaysia amnya berlandaskan undang-undang dan peraturan penerbangan antarabangsa International Civil Aviation Organization (ICAO) serta Strategi Pertahanan Udara Nasional (SPUN).

Kementerian Luar Negeri telah dimaklumkan mengenai insiden itu.


Tanah runtuh di Jalan Syed Putra, seorang disahkan maut tertimbus

Seorang Pengawal Keselamatan maut selepas tertimbus tanah akibat runtuhan penahan tebing di Wisma YPR, Jalan Syed Putra, di sini awal pagi tadi.

Penguasa Kanan Jabatan Bomba dan Penyelamat Kuala Lumpur Mohd Rizuan Razali berkata lelaki berusia 73 tahun itu disahkan meninggal dunia di lokasi kejadian oleh petugas kesihatan, menurut laporan Bernama.

Beliau berkata ketika kejadian mangsa sedang bertugas dan berada di dalam pondok pengawal.

Menurutnya, sebelum kejadian berlaku, terdapat bongkah batu yang jatuh berhampiran pondok pengawal keselamatan itu, pada 8 malam, semalam.

“Difahamkan, pengawal keselamatan berkenaan hendak membuat laporan berhubung bongkah batu yang jatuh itu namun tidak sempat.

“Bomba menerima panggilan kecemasan pada 12.53 tengah malam tadi dan tiba di lokasi kejadian pada 1.05 pagi,“ katanya ketika ditemui pemberita di lokasi kejadian hari ini.

Mohd Rizuan berkata seramai 41 anggota bomba dikerahkan ke lokasi kejadian melibatkan Balai Bomba dan Penyelamat (BBP) Hang Tuah dan BBP Seputeh bagi operasi mencari dan menyelamat.

Beliau berkata mangsa berjaya dikeluarkan pada kira-kira 6.30 pagi ini dan dibawa ke Hospital Kuala Lumpur untuk dibedah siasat.

“Setakat ini hanya seorang mangsa yang terlibat manakala lokasi runtuhan diserahkan kepada pihak pengurusan (Wisma YPR),” katanya.


Ku Li kecewa dipermainkan, letak jawatan Penasihat UMNO

Terlalu kecewa dipermainkan, Tengku Razaleigh Hamzah atau Ku Li akhirnya membuat keputusan untuk berundur sebagai Jemaah Penasihat UMNO berkuat kuasa serta-merta pada Isnin lalu.

Peletakan jawatan pemimpin veteran UMNO tersebut dibuat menerusi sepucuk surat yang dihantar kepada parti itu bertarikh 20 September dan menjelaskan jawatan yang diberikan kepadanya itu tidak mengikut Perlembagaan parti.

Ahli Parlimen (MP) Gua Musang itu juga menzahirkan kekecewaannya apabila UMNO masih meneruskan kerjasama dengan Bersatu walhal sebelum ini pimpinan tertinggi itu yang terdiri daripada 15 MP menarik sokongan terhadap Presiden Bersatu, Tan Sri Muhyiddin Yassin sehingga menjadi punca peletakan jawatan Perdana Menteri itu.

“Bolehkah mereka ini bantu parti kita tebus kekalahan kita dalam PRU-15 dan akhiri parlimen yang tergantung?

“Bolehkah kita bergantung harap kepada mereka ini memberi kemenangan kepada parti kita dalam PRU-15 nanti?,” katanya dalam surat kepada Presiden parti, Datuk Seri Ahmad Zahid Hamidi.

Untuk rekod, Ku Li merupakan salah seorang daripada 15 MP yang mengikut pakatan diketuai Zahid sebelum ini menarik sokongan terhadap Muhyiddin.

Spekulasi mengatakan Ku Li sebenarnya mencalonkan dirinya sebagai PM Kesembilan bagaimanapun tidak mendapat sokongan dan menyaksikan Naib Presiden, Datuk Seri Ismail Sabri Yaakob diangkat sebagai pengganti Muhyiddin.

Susulan itu, Ku Li amat kecewa meskipun pada awalnya difahamkan Zahid dan Datuk Seri Najib Razak berjanji untuk menyokongnya sebagai calon PM tetapi kemudiaan membuat keputusan sebaliknya.

Ku Li juga mempersoalkan langkah UMNO yang mengambil masa untuk memutuskan kerjasama dengan Bersatu walaupun perkara itu sudah diluluskan sebulat suara dalam Perhimpunan Agung parti pada Mac 2020.

“Perhimpunan agung Umno telah meluluskan sebulat suara usul memutuskan sebarang kerjasama dengan parti Bersatu tetapi usul itu telah mengambil masa untuk dilaksanakan.

“Tetapi bisa usul itu apabila dikuatkuasakan memberi kesan segera dalam mana pimpinan yang tidak mempunyai sokongan sebagaimana dikehendaki oleh Perlembagaan Persekutuan dan kerajaan pimpinannya terpaksa meletak jawatan tanpa tunggu pengundian menolaknya di Dewan Rakyat,” katanya lagi.

Dalam pada itu, Ku Li juga membidas tindakan parti itu yang menyokong Ismail Sabri sebagai PM Kesembilan dan lebih mengecewakan apabila barisan Kabinet yang dilantik mengekalkan muka lama dalam pentadbiran kerajaan terdahulu yang dipimpin Muhyiddin.

“Sudah tentu pimpinan yang dipilih dan anggota kerajaan yang mengganti kerajaan gagal telah direstu oleh pimpinan Umno walaupun rata-rata oramg ramai dan akar umbi parti menzahirkan kekecewaan mereka kerana hampir semua jawatan dipenuhi oleh mereka dari kalangan kerajaan gagal,” katanya lagi.


Johor dapat kerajaan minoriti jika peratusan mengundi rendah: Shafie

Presiden Parti Warisan Sabah Datuk Seri Mohd Shafiw Apdal berpendapat Johor akan mendapat sebuah kerajaan minoriti sekiranya peratusan keluar mengundi adalah rendah.

Beliuau melahirkan kebimbangan itu berdasarkan kepada peratusan keluar mengundi yang tidak menggalakkan setakat ini.

“Andai peratus keluar mengundi hanya 30 peratus (setakat 1 petang), ia boleh menjadikan kerajaan Johor (sebagai) kerajaan minoriti.

“Manakala selebihnya tidak hadir kerana bimbang Covid-19 atau tanda protes,” katanya ketika ditemui pemberita selepas meninjau Pusat Mengundi Sekolah Kebangsaan (SK) Pengkalan Raja, petang ini.

Sehingga jam 4 petang ini sebanyak 50 peratus pengundi telah keluar menunaikan tanggungjawab masing-masing, menurut Suruhanjaya Pilihan Raya (SPR).

Sebanyak 1,021 pusat mengundi dibuka bermula 8 pagi untuk proses pengundian hari ini.

Sebanyak 2,539,606 pengundi biasa daripada 2,597,742 pengundi berdaftar layak untuk menunaikan tanggungjawab mereka hari ini.

Pada PRN Johor kali ini, seramai 239 calon daripada 15 parti politik akan bertanding merebut 56 kerusi DUN.

Mengulas lanjut, Shafie Ahli Parlimen Semporna itu berkata, keadaan itu turut akan menyebabkan sistem demokrasi tergugat kerana rakyat menolaknya.

“Diharap lepas ini tiada lagi PRN kerana menyusahkan banyak rakyat serta kos yang banyak,” katanya.


PM mungkin lihat keserasian saya dengan sukan, belia, kata Peja

Timbalan Presiden Bersatu yang juga Ahli Parlimen Tambun, Datuk Seri Ahmad Faizal Azumu (Peja) berterima kasih di atas kepercayaan Perdana Menteri Datuk Seri Ismail Sabri Yaakob yang melantik beliau sebagai Menteri Belia dan Sukan.

Menyifatkan pelantikan itu adalah amanah dan tanggungjawab besar yang akan dilaksanakan sebaik mungkin, beliau percaya pelantikannya itu selepas Perdana Menteri melihat karakternya dan wujud keserasian.

“Saya menjunjung kasih kepada Yang di-Pertuan Agong di atas perkenan baginda di atas pelantikan ini juga terima kasih kepada Perdana Menteri.

“Saya tak tahu bagaimana pandangan Perdana Menteri sehingga saya diamanah ke jawatan ini, cuma, tentunya Perdana Menteri nampak keserasian, karakter saya dengan golongan belia.

“Mungkin Perdana Menteri melihat saya boleh bawa golongan beliau, saya mudah selesa dan mudah didampingi, sesiapa pun boleh rapat dengan saya,” katanya mengulas pelantikan itu.

Memetik Utusan, bekas Menteri Besar Perak itu berkata, beliau melihat Kementerian Belia dan Sukan adalah antara yang terpenting.

“Ini kerana apabila bercakap soal golongan belia, ia melibatkan masa depan negara. Selain saya akan memberi tumpuan yang lebih kepada usaha untuk memperkasakan golongan belia, saya mahu fokus masalah graduan tidak bekerja dengan menyediakan peluang untuk mereka masuk dalam industri pekerjaan,” katanya.

“Saya akan berusaha untuk meningkatkan lagi kualiti sukan kita di peringkat antarabangsa kerana kita terlalu mendambakan kejayaan dalam sukan,” katanya.


Sampai bila negara mahu lahirkan jutawan hutang?

Tinjauan Kestabilan Kewangan Separuh Pertama 2022 oleh Jawatankuasa Kerja Jaringan Pendidikan Kewangan (FEN), yang diterbitkan Oktober lalu yang membabitkan 3,000 responden itu antara lain mendapati 69 peratus daripadanya lebih suka berbelanja berbanding menyimpan, menyebabkan mereka tiada simpanan untuk digunakan sewaktu kecemasan.

Selain itu, 47 peratus responden mengakui sukar menyediakan wang kecemasan RM1,000 dan hanya 20 peratus mampu menampung perbelanjaan hidup bagi tempoh tiga bulan atau lebih, jika hilang pendapatan.

Tidak hairanlah, setiap kali bajet tahunan negara dibentangkan, setiap kali itulah rakyat akan menanti dengan penuh harapan. Baru-baru ini rata-rata rakyat tidak berpuas hati apabila Perdana Menteri mengumumkan tiada pengeluaran bersasar Kumpulan Wang Simpanan Pekerja (KWSP). Ini membuktikan survival ekonomi rakyat kini diparas yang rendah.

Mereka mahu agar aspek pertumbuhan ekonomi yang mampu memberi keselesaan. Sudah tentu mereka mengharapkan usul ekonomi yang dibentangkan itu mampu membantu mereka dalam menghadapi kos sara hidup yang semakin meningkat.

Ramai yang tidak sedar kos sara hidup tidak semata-mata berkaitan peningkatan gaji dan upah dalam sektor tertentu dan jawatan tertentu.

Begitu juga persoalan dengan gaji minimum yang ditawarkan dalam sektor berkenaan dalam menampung kehidupan seharian.

Lazimnya masyarakat umum melihat kos sara hidup dalam lingkungan kumpulan berpendapatan rendah dan mengaitkannya dalam corak perbelanjaan terhadap gaji yang diterima.

Matlamat menyediakan peluang pendidikan, kemahiran dan bantuan pendidikan perlu disampaikan kepada ibu bapa.

Ibu bapa terutama daripada keluarga berpendapatan rendah dan memiliki tahap pendidikan rendah perlu disedarkan untuk menggalakkan anak-anak mereka tidak hanya terhenti belajar sehingga tahap SPM, tetapi perlu melanjutkan pelajaran sehingga pada peringkat universiti.

Sekiranya usaha ini tidak dilakukan dengan bersungguh-sungguh, kita akan melihat sampai bila-bila masyarakat terus hidup ‘kais pagi makan pagi, kais petang makan petang. Mereka akan terus dihimpit kemiskinan sedangkan kos sara hidup semakin meningkat.

Upah yang rendah dan tidak mempunyai kemahiran hanya akan menggalakkan aktiviti perbelanjaan yang tidak teratur. Kumpulan ini tidak mempunyai peluang untuk melabur atau menyimpan.

Mereka juga tidak mempunyai daya beli yang tinggi.

Sedangkan pada masa yang sama trend generasi muda dilihat cukup selesa untuk hidup dengan bergantung kepada kad kredit dan pinjaman dalam merealisasikan impian untuk hidup dengan mewah.

Maka, lahirlah ramai ‘jutawan hutang.’ Sebenarnya satu pelan jangka panjang diperlukan dalam menangani beban kenaikan kos sara hidup.

Hanya dengan peningkatan kemahiran dan pendidikan serta kesediaan majikan untuk memberi upah yang setimpal mampu mengatasi masalah bebanan ekonomi yang melanda rakyat.

Penetapan gaji minimum yang dilihat mampu membantu rakyat berpendapatan rendah tanpa disertai dengan tahap pendidikan dan kemahiran yang setara sebenarnya boleh mendatangkan kesan kepada ekonomi.


Pakar dedah propaganda China tuduh virus Covid-19 dicipta tentera AS

Penyelidik mendedahkan pihak berkepentingan dengan kerajaan China menggunakan pelbagai platform dan pendekatan media sosial, termasuk kepelbagaian bahasa, untuk menyebarkan maklumat salah, selain mendorong tunjuk perasaan di Amerika Syarikat (AS).

Pakar syarikat keselamatan siber FireEye dan Alphabet Google berkata kegiatan itu dikenal pasti sejak tahun 2019 yang menggerakkan ratusan akaun dalam bahasa Inggeris dan Cina bertujuan memperlekehkan gerakan demokrasi Hong Kong.

Kegiatan itu diperluaskan dan disebarkan menerusi Twitter, Facebook dan Google kepada ribuan pengendalian di puluhan laman web di seluruh dunia.

Perkembangan itu menunjukkan China berminat secara mendalam terhadap teknik propaganda antarabangsa yang telah lama digunakan Russia, kata pakar siber.

Sesetengah akaun baharu meliputi rangkaian yang digunakan, terutama di negara-negara yang sebelumnya tidak menjadi sasaran propaganda China secara signifikan, seperti Argentina. Rangkaian lain mempunyai pengguna di seluruh dunia tetapi dengan sebahagian besar di Russia atau Jerman.

Maklumat salah mengenai Covid-19 menjadi fokus utama. Contohnya, rangkaian akaun media sosial vKontakte, LiveJournal dan lain-lain di Russia, Jerman, Sepanyol dan bahasa lain, menegaskan bahawa virus Covid-19 berkembang di AS sebelum China dan dibangunkan oleh tentera AS.

Pelbagai akaun LiveJournal berbahasa Russia menggunakan ayat yang sama ‘As Ft Detrick adalah sumber Covid-19’, merujuk kepada kemudahan tentera AS di Ford Detrick, Maryland.

Ini termasuk, gesaan yang dikatakan dibuat oleh ‘masyarakat dunia’ supaya Pertubuhan Kesihatan Sedunia (WHO) menjalankan siasatan di pangkalan tentera AS di Fort Detrick yang dituduh mencipta virus Covid-19.

Kementerian Luar China mendakwa hampir lima juta rakyat China menandatangani surat terbuka menuntut WHO menyiasat makmal tentera di Fort Detrick.

Sebagai tambahan, untuk mempromosi maklumat salah berkaitan virus itu, pakar menyatakan keutamaan kepada kumpulan berkenaan termasuk mengkritik pelarian China, Guo Wengui dan sekutunya, ahli strategi bekas Presiden Donald Trump, Steve Bannon, selain mengeksploitasi isu perkauman anti-Asia.

“Kami menyaksikan kempen meluas dalam bahasa Russia, Jerman, Korea dan Jepun terhadap AS dan platform bukan AS, sebagai tambahan kepada aktiviti khas berbahasa Inggeris dan Cina yang telah banyak dilaporkan,” kata FireEye dalam laporannya.

Sebilangan besar akaun saling menghubungkan atau menggunakan gambar yang sama, sekali gus membantu penyelidik melihat kaitan di antara mereka.

Sebilangan besar kandungan tersebut disuarakan media China yang dikendalikan oleh negara, dan selari dengan propaganda lain pemerintah. Penyelidik bagaimanapun, tidak menemui bukti pembabitan pihak tertentu atau sekutu Beijing, dalam propaganda itu.

Sesetengah daripada kiriman itu turut menggesa masyarakat mengadakan tunjuk perasaan antiperkauman di AS. Sebagai tambahan, mereka juga mendesak tunjuk perasaan pada April lalu di New York, namun hanya sedikit sahaja yang menyahut seruan itu.

Akaun palsu yang diselaraskan turut menyebarkan gambar mengenai protes yang berlainan di tempat yang berbeza. – Agensi


Sokongan anak muda kepada Perikatan di luar jangkaan: Idris

Menteri di Jabatan Perdana Menteri (Hal Ehwal Agama) kerajaan sementara, Datuk Idris Ahmad terkejut dengan gelombang sokongan yang diberikan anak muda kepada Perikatan Nasional dalam Pilihan Raya Umum Ke-15 (PRU-15) ini.

Menurutnya sokongan anak muda adalah di luar jangkaan kerana selama ini mereka dianggap tidak peduli atau tidak kisah dengan soal politik dan tidak membuat apa-apa pendirian berhubung politik.

Naib Presiden PAS itu bersyukur kerana anak muda kini bangkit untuk bersama Perikatan Nasional bagi membentuk sebuah kerajaan yang Prihatin, Bersih dan Stabil.

“Walaupun ada yang ibu-bapa mereka tidak bersama Perikatan Nasional, tetapi anak-anak telah membuat satu pilihan, iaitu untuk bersama kita,” katanya.

Idris yang bertanding di Parlimen Bagan Serai atas tiket Perikatan Nasional berkata, gelombang kebangkitan itu muncul kerana anak muda hendak melihat sebuah kerajaan dan bentuk kepemimpinan baharu.

“Dulu anak muda dalam PRU-14 telah membuat percubaan dengan menolak Barisan Nasional (BN) dan memilih Pakatan Harapan (PH). Namun apabila PH menang, memang sah tak boleh harap.

“Akhirnya, kita tengok anak muda kali ini membuat percubaan untuk bersama Perikatan Nasional. UMNO yang memerintah selama 60 tahun, kita sudah tahu dan PH selama 22 bulan, kita telah tengok lagak yang mereka ada.

“Kali ini, memberikan peluang kepada Perikatan Nasional yang terasnya ialah PAS dan juga Bersatu,” katanya.

Idris mengakui bahawa sesetengah generasi tua bertanyakan lambang bulan yang tiada dalam PRU-15 dan menerangkan bahawa walaupun tiada lambang bulan, tetapi dalam Perikatan Nasional tetap mempunyai lambang bulan.

Katanya, ahli dan penyokong PAS tidak perlu bimbang kerana dalam mana-mana gabungan politik yang disertai, PAS mempunyai sikap yang jelas, iaitu mempertahankan Islam serta kedudukan orang Melayu dan Bumiputera di negara ini.

“Sebab itu kalau ada (parti politik) yang tidak boleh menerima perkara ini, kita tidak bersama (mereka). Sebab itu kita tinggalkan Pakatan Rakyat kerana DAP telah merobohkan dua perkara itu. Mereka melanggar apa yang patut mereka kena jaga.

“Dalam keadaan politik di negara kita, terasnya ialah orang Melayu dan kedua, Islam sebagai agama Persekutuan yang perlu dihormati,” katanya.


63 kematian akibat Covid-19 semalam, Sarawak tertinggi

Sarawak terus merekodkan jumlah kematian tertinggi akibat komplikasi Covid-19 dalam tempoh 24 jam semalam, lapor Kementerian Kesihatan Malaysia (KKM).

Statistik laman sesawang KKM, COVIDNOW hari ini menunjukkan dalam tempoh itu Sarawak merekodkan 20 kematian, termasuk enam kes meninggal dunia sebelum dibawa ke hospital (BID), berbanding 12 kes pada Ahad.

Jumlah itu menjadikan kumulatif kematian di negeri itu sejak awal tahun lalu meningkat kepada 1,352 kes, termasuk 261 kes BID.

Sehingga semalam, Sarawak juga merekodkan 241,253 kes positif dengan 232,544 pesakit telah sembuh.

Negeri itu turut merekodkan 7,628 kes aktif, dan daripada jumlah itu 4,437 pesakit menjalani kuarantin di rumah; PKRC (2,207); Hospital (875); dan unit rawatan rapi (109, termasuk 53 memerlukan alat bantuan pernafasan).

Sementara itu, dalam tempoh sama, seramai 63 lagi pesakit Covid-19 meninggal dunia di seluruh negara, meningkat berbanding 36 kes pada Ahad. Jumlah itu termasuk 18 kes BID.

Angka itu menjadikan kumulatif kematian sejak awal tahun lalu sehingga semalam sebanyak 28,975 kes, termasuk 5,864 kes BID.

Pada masa sama, Sabah mencatatkan tujuh kematian, diikuti masing-masing enam di Johor dan Terengganu, serta masing-masing lima di Kelantan dan Selangor, dan empat kes di Pulau Pinang.

Kuala Lumpur pula merekodkan tiga kes kematian diikuti masing-masing dua kes di Pahang, Perak, dan Perlis; serta satu kes di Melaka.

Tiada kes kematian dilaporkan di Kedah, Negeri Sembilan, Labuan dan Putrajaya.

Sementara itu KKM juga memaklumkan jumlah kes aktif Covid-19 di seluruh negara turun sedikit kepada 67,233 berbanding 67,969 kes yang dilaporkan pada Ahad.

Daripada jumlah itu, seramai 51,835 pesakit menjalani kuarantin di rumah, 9,082 ditempatkan di PKRC, 5,747 dirawat di hospital, dan 569 pesakit dimasukkan ke unit rawatan rapi (ICU), dengan 301 memerlukan alat bantuan pernafasan.

Selangor kekal negeri tertinggi mempunyai kes aktif iaitu sebanyak 13,959 kes, dengan 11,445 pesakit menjalani kuarantin di rumah, 1,495 (PKRC), 932 (hospital), dan 87 di ICU.


Kit Siang gesa Parlimen adakan pendengaran awam skandal 1MDB

Pemimpin veteran DAP Lim Kit Siang menggesa Dewan Rakyat mengadakan pendengaran awam untuk mencari sebab bagaimana Parlimen ke-13 dihalang daripada mendedahkan skandal kewangan terbesar dunia membabitkan 1Malaysia Development Bhd (1MDB).

Pada masa sama beliau berkata langkah itu akan dapat memastikan Dewan Rakyat tidak akan disalahgunakan lagi untuk menutup skandal kewangan dalam negara.

Susulan itu, beliau memberikan notis untuk bertanya kepada Perdana Menteri Datuk Seri Ismail Sabri Yaakob, meminta butiran penyelesaian saman Tan Sri Mohamed Apandi Ali dan kerajaan serta Tun Dr Mahathir Mohamad, berhubung pemecatan sebagai Peguam Negara (AG) pada Mei 2018, dan sama ada wajar Apandi bertindak sebagai peguam yang mewakili ahli perniagaan dalam buruan Low Taek Jho atau Jho Low mengenai skandal 1MDB.

Dalam satu kenyataan hari ini (28 Julai), Ahli Parlimen Iskandar Puteri itu berkata tiga soalan yang dijadualkan dijawab hari ini tidak terdapat dalam Kertas Perintah Parlimen.

“Walaupun soalan itu tidak akan muncul di Parlimen hari ini (Khamis), Apandi mempunyai tanggungjawab awam sebagai bekas peguam negara untuk memberi jawapan,” katanya.

Kit Siang berkata Apandi telah menyaman kerajaan kerana pemecatan salah, mendakwa bahawa dia berhak mendapat ganti rugi khas lebih RM2.23 juta, termasuk kehilangan saraan berjumlah RM1,285,213.68 dari 27 Julai 2018 hingga 26 Julai 2021 (atau RM35,700.38 dalam imbuhan bulanan melebihi 36 bulan atau tiga tahun) sebagai AG.

“Adakah pembayar cukai Malaysia membayar untuk dua peguam negara dari Julai 2018 hingga Julai 2021 – seorang di pejabat dan seorang lagi di luar pejabat?

“Sudah seminggu sejak penghakiman 100 muka surat Hakim Datuk Azimah Omar dalam saman fitnah Apandi terhadap saya didedahkan kepada umum Khamis lalu, dan Apandi gagal menjawab empat soalan yang diketengahkan oleh hakim Azimah dalam perbicaraan fitnah itu.

“Malah, Apandi gagal menjawab soalan-soalan ini sejak dua bulan lepas sejak penghakiman diumumkan pada 23 Mei,” katanya.

Kit Siang berkata Apandi tidak menunjukkan minat untuk mengetahui siapa “Malaysian Official 1” (MO1), walaupun orang itu digambarkan dalam saman litigasi Jabatan Kehakiman Amerika Syarikat pada Julai 2016 sebagai “pegawai berpangkat tinggi dalam kerajaan Malaysia yang juga memegang jawatan berkuasa dengan 1MDB”.

“…dan Apandi tidak begitu berminat apabila Menteri di Jabatan Perdana Menteri ketika itu Datuk Seri Abdul Rahman Dahlan mengakui kepada BBC pada September 2016 bahawa MO1 adalah bekas Perdana Menteri Datuk Seri Najib Razak.

“Adakah Apandi pernah bertanya Najib sama ada dia MO1? Atau adakah setiap rakyat Malaysia yang berilmu tahu bahawa MO1 adalah Najib, kecuali Apandi?

“Tetapi bukan sahaja AG yang mesti menjawab peranannya dalam menutup skandal 1MDB.

“Parlimen ke-13 dihalang daripada mendedahkan skandal 1MDB, dan menjadi pihak yang menutup skandal ‘kleptokrasi paling teruk’ kerana Speaker berat sebelah,” katanya.


Singapura sahkan lelaki rakyat Malaysia dijangkiti cacar monyet

Kementerian Kesihatan (MOH) Singapura mengesahkan kes tempatan pertama jangkitan cacar monyet di negara itu – seorang lelaki rakyat Malaysia berumur 45 tahun.

Pesakit berkenaan yang tinggal di Singapura disahkan positif cacar monyet, semalam (6 Julai 2022), kata MOH dalam kenyataan hari ini.

Lelaki terbabit kini dimasukkan di Pusat Penyakit Berjangkit Kebangsaan (NCID) dan keadaannya stabil.

“Dia tidak dikaitkan dengan kes import yang diumumkan MOH pada 21 Jun lalu,” kata kementerian itu.

MOH menambah, lelaki itu mula-mula mengalami lesi kulit pada bahagian bawah perut pada 30 Jun, dan kemudian keletihan serta bengkak kelenjar pada 2 Julai.

Dia mengalami demam dan sakit tekak pada 4 Julai dan mendapatkan rawatan perubatan di mana ujian awal untuk penyakit lain telah dilakukan.

Apabila ujian ini kembali negatif, dia kemudiannya dihantar ke NCID pada 6 Julai, di mana dia diasingkan untuk penilaian lanjut.

MOH berkata tiga kenalan rapat lelaki itu telah dikenal pasti pada Rabu, termasuk dua rakan serumah dan satu hubungan sosial.

Semua kenalan rapat akan dikuarantin selama 21 hari dari hubungan terakhir mereka dengan kes itu. Pengesanan kontak rapat lain sedang dijalankan.

“Cacar monyet lazimnya penyakit yang membatasi diri di mana pesakit pulih dalam masa dua hingga empat minggu. Sebahagian kecil daripada mereka yang dijangkiti boleh mengalami sakit teruk atau meninggal dunia.

“Mereka yang terdedah kepada komplikasi adalah kanak-kanak kecil, wanita hamil atau individu yang mengalami gangguan imun,” kata MOH.

MOH menambah bahawa risiko kepada orang awam kekal rendah, memandangkan penularan cacar monyet memerlukan hubungan fizikal yang rapat atau berpanjangan.

Kementerian itu juga berkata ia akan terus memantau situasi cacar monyet dengan teliti dan menentukur kesiapsiagaan dan langkah tindak balasnya mengikut keperluan.

Ia menggalakkan orang ramai melaksanakan tanggungjawab peribadi dengan memantau kesihatan diri dan menjaga kebersihan, terutamanya semasa perjalanan.

Orang ramai juga harus mengelakkan hubungan rapat dengan individu lain yang diketahui atau disyaki menghidap jangkitan cacar monyet, kata MOH. – ST.


Ismail Sabri bersetuju sidang khas Parlimen bahas bencana banjir

Satu sidang khas Parlimen yang dicadangkan sebelum ini bagi membahaskan isu banjir akan diadakan pada 20 Januari nanti, kata Datuk Seri Ismail Sabri Yaakob.

Perdana Menteri berkata sidang tersebut akan diadakan bagi mencari jalan penyelesaian dan langkah-langkah terbaik yang perlu diambil bagi menangani kesusahan rakyat yang terjejas akibat bencana banjir besar yang melanda negara baru-baru ini.

“Mendalami kesusahan rakyat yang terkesan ekoran bencana banjir, satu Mesyuarat Khas Penggal Keempat Parlimen Ke-14 bagi Dewan Rakyat akan diadakan.

“Mesyuarat Khas ini diadakan selaras dengan Peraturan Mesyuarat 11(3), Peraturan-Peraturan Majlis Mesyuarat Dewan Rakyat,” katanya pada satu kenyataan hari ini.

Jelas Ismail Sabri, sidang tersebut akan menjadi platform untuk semua pihak membincangkan perkara berkaitan kepentingan negara iaitu banjir dan pasca banjir, penyelarasan bantuan kepada Keluarga Malaysia dan perancangan jangka panjang pengurusan bencana banjir.

“Pelaksanaan Mesyuarat Khas ini telah disembah maklum dan mendapat perkenan Kebawah Duli Yang Maha Mulia Seri Paduka Baginda Yang diPertuan Agong Al-Sultan Abdullah Ri’ayatuddin Al-Mustafa Billah Shah.

“Mesyuarat Khas ini penting untuk memberi ruang kepada kerajaan menjelaskan kepada rakyat mengenai tindakan dan perancangan kerajaan menangani isu-isu banjir.

“Sesi ini juga adalah platform terbaik untuk ahli-ahli parlimen mendapat maklum balas tentang isu banjir,” katanya lagi.

Pada 20 Dis, sebelum penangguhan Dewan Rakyat, beberapa Ahli Parlimen (MP) di kedua-dua belah pihak telah membangkitkan isu mengenai banjir dan usaha menyelamat serta bantuan yang sedang dijalankan.

Bagaimanapun, Speaker Dewan Rakyat Datuk Azhar Harun Idrus enggan menerima usul berkenaan dan dilaporkan berkata terdapat perkara lain yang dijadualkan untuk dibahaskan.

Azhar juga menegaskan bahawa mengikut peraturan tetap, seorang menteri perlu mengambil inisiatif untuk memberi penjelasan mengenai perkara itu dan memberi notis kepada speaker.

Sebelum ini, pemimpin pembangkang menggesa agar kerajaan mengadakan sidang khas parlimen bagi membincangkan isu banjir yang dihadapi rakyat sekarang.

MP pembangkang juga mendakwa kerajaan tidak berkesan menguruskan bencana serta bersikap acuh tidak acuh.


Jangan simpan bisul pada bahagian dubur, dapatkan rawatan segera

Bisul adalah keadaan yang pernah dialami oleh kebanyakan orang, terutamanya golongan kanak-kanak dan mereka yang berumur lanjut. Bisul boleh terbentuk pada mana-mana bahagian badan yang berkulit terutama di tempat yang lembap.

Bisul pada bahagian dubur boleh berlaku apabila terdapat pengumpulan nanah pada dubur (anus). Ia boleh terjadi pada bahagian sekeliling dubur, di antara dua otot sfinkter iaitu organ yang diperlukan untuk mengemut bukaan dubur dan juga di bahagian dalam dubur antara tulang punggung dan bahagian usus hujung yang dipanggil rektum.

Beberapa teori dicadangkan oleh pakar bedah tentang bagaimana bisul di kawasan ini boleh terjadi. Cryptoglandular theory adalah teori yang diperkenalkan oleh Eisenhammer dan Park. Ia menyatakan bahawa nanah pada bahagian dubur ini, 90% adalah disebabkan oleh penyumbatan duktus (saluran yang mengalirkan cecair) yang terdapat pada bukaan dubur.

Terdapat banyak kelenjar pada ruangan antara sfinkter yang berfungsi untuk mengeluarkan lendir. Lendir ini disalurkan ke bahagian duktus untuk melancarkan pengeluaran najis. Penyumbatan pada duktus ini menyebabkan cecair itu tidak boleh mengalir dan akan bertakung di dalam duktus sahaja dan lama-kelamaan akan menyebabkan terjadinya jangkitan kuman.

Organism atau bakteria penyebab bisul ini terdiri daripada E.coli, Bacteroides spp. dan Enterococcus spp. Semua bakteria ini banyak terdapat di bahagian usus dan najis. Sebab- sebab lain yang boleh menyebabkan pengumpulan nanah ini berlaku adalah seperti keradangan kronik pada usus, jangkitan kuman TB, kecederaan dan darah beku, pembedahan seperti pembedahan buasir, luka semasa bersalin dan kanser usus atau kanser dubur.

Gejala yang biasa dialami bagi masalah ini adalah sakit di sekitar dubur yang menjadi semakin teruk apabila duduk, kulit bengkak dan merah, gatal dan pengaliran cecair yang berbau busuk di bahagian dubur. Jika nanah terlalu banyak, pesakit mendapat gejala yang lebih teruk seperti demam panas, menggigil dan sakit seluruh badan. Apabila diperiksa, selalunya terdapat bengkakan merah yang panas dan sakit apabila disentuh di sekitar bukaan dubur.

Namun ada juga pesakit yang apabila diperiksa tidak ada bengkak ataupun tanda di bahagian kulit. Pemeriksaan ke dalam bukaan dubur adalah penting dalam kes ini dan akan terdapat benjolan sakit di dalam bukaan dubur. Kes seperti ini memerlukan pemeriksaan lanjut di bilik bedah dengan pemberian ubat bius untuk menentukan keadaan sebenar dan rawatan selanjutnya.

Ada juga sesetengah keadaan di mana, bantuan pemeriksaan radiologi seperti ultrasound, CT scan dan MRI diperlukan untuk meneliti kedaan sebenar sebelum pembedahan boleh dilakukan. Walaupun tiada bengkak atau sakit di bahagian kulit luar sekitar dubur, nanah boleh berkumpul di bahagian yang lebih dalam seperti di antara sfinkter, di bahagian atas otot levator dan merebak ke ruang pelvis.

Apabila terdapat pengumpulan nanah walau di mana sahaja, rawatan utama adalah dengan mengeluarkan nanah tersebut dengan cara pembedahan. Pemberian antibiotik sahaja tanpa mengeluarkan nanah tidak akan berkesan. Rawatan antibiotik dan juga pembedahan akan diberikan kepada pesakit yang kurang imuniti seperti pesakit kencing manis, keadaan radang pada kulit yang terlalu teruk atau keadaan di mana kuman sudah merebak ke seluruh badan.

Pengumpulan nanah di sekitar dubur ini, jika rawatan ditangguhkan atau diagnosis lambat dibuat boleh menyebabkan satu keadaan yang dipanggil gangrene atau bahasa perubatannya necrotizing infection atau Fournier’s gangrene. Keadaan ini boleh berlaku apabila pesakit mempunyai tahap imuniti yang rendah seperti penghidap kencing manis, kanser dan masalah buah pinggang kronik.

Kuman akan merebak sangat cepat di bahagian tisu lemak di bawah kulit dan menyebabkan kematian tisu-tisu tersebut yang boleh merebak hingga ke bahagian otot (daging) dan juga ke kawasan kemaluan. Keadaan ini memerlukan rawatan segera dengan membuang semua tisu mati dan memberi antibiotik melalui saluran darah bagi mengawal keadaan ini. Gangren adalah keadaan serius yang boleh membawa maut.

Selepas pesakit menerima rawatan pembedahan membuang nanah, mereka perlu membuat cucian luka dan sitz bath (merendam punggung dan bahagian luka dengan air garam) sehinggalah luka tersebut tertutup dengan sendiri. Ini boleh memakan masa sehingga sebulan atau lebih bergantung kepada saiz nanah dan luka torehan yang dibuat semasa pembedahan.

Luka torehan tidak boleh dilakukan terlalu kecil kerana jika kulit luar tertutup terlalu cepat sebelum luka di bahagian dalam betul-betul bersih, nanah boleh berkumpul semula.

Walaubagaimanapun 37% daripada kes yang dibedah memang berisiko mendapat masalah berulang kerana keadaan anatomi di bahagian sekitar dubur dan pelvis (bahagian di bawah abdomen dan sekitar punggung) yang mempunyai banyak lemak dan ruang longgar yang menyebabkan kuman boleh merebak.

Satu lagi risiko jangka panjang untuk pesakit dengan bisul dubur ini adalah pembentukan fistula ataupun lorong yang menghubungkan 2 kaviti (ruangan) ataupun 2 permukaan epithelium (kulit).

Fistula in Ano, adalah keadaan di mana terbentuknya lorong atau laluan yang menghubungkan kulit di bahagian sekitar dubur dan juga bahagian dalam rektum. Ini bermakna najis di dalam rektum boleh mengalir keluar melalui lorong ini dan menyebabkan masalah yang agak serius. Sekitar 50% kes bisul di bahagian dubur boleh mendapat komplikasi ini.

Fistula in ano boleh juga dikesan semasa pembedahan membuang nanah dan pembedahan bagi menghilangkan keadaan ini boleh terus dilakukan iaitu fistulotomy (membuang lorong fistula ).

Namun begitu terdapat risiko kerosakan pada sfinkter jika ianya dilakukan semasa pembedahan membuang nanah. Kerosakan pada sfinkter ini boleh menyebabkan hilangnya fungsi kemutan pada dubur dan pesakit tidak dapat mengawal pembuangan angin dan najis dengan baik. Pilihan yang ada, adalah melakukan pembedahan fistula selepas luka pembuangan nanah sembuh.

Perkara yang paling penting di sini adalah untuk tidak menangguhkan rawatan dan membiarkan nanah pecah sendiri ataupun hanya mengambil antibiotik.

Dalam keadaan pandemik Covid-19 ini, penyakit lain juga perlu diambil perhatian dan tidak ditangguhkan rawatannya. Teruskan dengan gaya hidup sihat, pemakanan seimbang dan bersih supaya kesihatan dan imuniti badan berada pada tahap optimum. Kawal penyakit kronik yang sedia ada dengan terus mengambil ubat seperti yang dinasihatkan oleh doktor.

Dalam satu hadis yang diriwayatkan oleh Abu Hurairah R.A “Allah tidak akan menurunkan penyakit melainkan Dia menurunkan ubatnya.” Riwayat Al-Bukhari ( 5678 ).

Dan dalam ayatnya Allah berfirman “maka bertanyalah kepada orang yang mempunyai pengetahuan jika kalian tidak mengetahui” (An-Nahl:43 )

Hukum mendapatkan rawatan adalah amat dituntut oleh agama kerana ia selari dengan salah satu daripada maqasid Syariah iaitu menjaga nyawa. Ia juga tidaklah menolak konsep tawakal itu sendiri kerana ia adalah salah satu ikhtiar untuk mencari kesembuhan.
Ubat dan rawatan adalah ikhtiar dan yang menyembuhkan penyakit adalah daripada Allah S.W.T jua. Semoga kita lebih sihat untuk beribadah.

Dr Afizah Salleh adalah Pakar Perunding Pembedahan Am di Hospital Pakar An-Nur
Dr Rosnani Zakaria adalah Pakar Perubatan Keluarga di Universiti Sains Malaysia


Covid-19: Jururawat swasta terlatih bantu tangani kes di hospital kerajaan

Kebanyakan hospital swasta bersetuju menyalurkan jururawat terlatih kepada kerajaan bagi membantu menguruskan pesakit Covid-19 di hospital terpilih di Lembah Klang, secara berkala.

Presiden Persatuan Hospital Swasta Malaysia Datuk Dr Kuljt Singh berkata bantuan ini berdasarkan kepada keadaan semasa Covid-19 di hospital awam, terutamanya di Lembah Klang yang kini berhadapan kadar kemasukan ke wad yang tinggi dan kekurangan kakitangan.

“Kementerian Kesihatan telah memohon kepada Persatuan Hospital Swasta Malaysia bagi mendapatkan bantuan daripada ahlinya, untuk jururawat, pegawai perubatan dan pakar, untuk bertugas di hospital kerajaan.

“Sebagai menjawab permintaan itu kebanyakan kumpulan hospital swasta dan beberapa hospital tersendiri bersetuju untuk membekalkan jururawat terlatih sebagai langkah pertama secara berkala kepada kerajaan untuk membantu menguruskan pesakit Covid-19 di hospital awam terpilih di Lembah Klang.

“Kami akan membantu mereka dengan pegawai perubatan yang lain,” katanya dalam satu kenyataan hari ini.

Beliau berkata hospital swasta telah membantu negara dalam menangani wabak ini dengan menyediakan alat bantuan pernafasan, melakukan ujian dan merawat pesakit Covid-19 sejak Januari tahun ini.

Dr Kuljit berkata, walaupun hospital swasta besar juga telah terlibat dengan program vaksinasi Covid-19 seperti IHH Healthcare, KPJ Healthcare, Sunway dan Hospital Ramsay Sime Darby, juga kekurangan kakitangan, hospital swasta bersedia untuk membantu kerajaan dalam menguruskan situasi tersebut.

Oleh sebab itu, beliau berkata persatuan telah mengesa ahlinya untuk bersedia menerima pesakit bukan Covid-19 yang dirujuk daripada hospital kerajaan, bagi menyediakan kapasiti yang lebih bagi merawat pesakit Covid-19 di hospital awam.

“Kami berharap pesakit yang dirujuk itu dihantarkan secara sama rata ke semua hospital swasta, dalam memastikan rawatan dan penjagaan terbaik dapat diberikan kepada pesakit awam dan ia akan dibayar sepenuhnya oleh kerajaan seperti dinyatakan dalam Ordinan Darurat,” katanya.

Selain daripada itu beliau berkata, hospital kerajaan akan terus membantu kerajaan untuk memberikan 12 juta dos vaksin yang dijangka diterima bulan ini dengan 100 hospital swasta pada masa ini sedang membantu memberikan vaksin di bawah Program Imunisasi Covid-19 Kebangsaan.


Kes baharu Covid-19 naik lebih 6,400, KL lepasi 1,000 kes

Kes baharu Covid-19 dalam tempoh 24 jam sehingga 12 tengah hari tadi merekodkan peningkatan selepas turun dua hari berturut-turut semalam dan kelmarin.

Dalam tempoh itu sebanyak 6,437 kes baharu dilaporkan menjadikan kumulatif 745,703 kes.

Ketua Pengarah Kesihatan Tan Sri Dr Noor Hisham Abdullah berkata Selangor dan Wilayah Persekutuan Kuala Lumpur masih merekodkan jangkitan tertinggi iaitu masing-masing 2,299 dan 1,361 kes.

Berdasarkan data dikeluarkan Kementerian Kesihatan Malaysia hari ini, 11 negeri dan wilayah merekodkan peningkatan kes baharu, sementara Perlis tidak mencatatkan jangkitan baharu.


Telefon bimbit pengacara TV hilang dikesan aktif kali terakhir 20 Nov

Kali terakhir telefon bimbit bekas pembaca berita sebuah stesen televisyen, Zalina Shaharah Azman atau dikenali sebagai Zalina Azman dikesan aktif adalah pada 20 Nov tahun lepas, empat hari sebelum anak lelakinya cuba membuat panggilan kepada wanita itu.

Ketua Polis Daerah Shah Alam ACP Mohd Iqbal Ibrahim berkata menerusi semakan dan siasatan dibuat, pihak polis berpendapat berkemungkinan Zalina hilang lebih awal daripada tarikh yang dilaporkan, menurut laporan Bernama.

“Kalau anaknya tidak cuba telefon, kita pun tidak tahu dia hilang. Berkemungkinan Zalina telah hilang lebih awal, tapi tidaklah awal sangat sebab kita dah semak dan pada 20 Nov didapati telefonnya telah dimatikan (tiada rekod panggilan keluar atau masuk).

“Sama ada kerana sudah habis bateri itu kita tidak dapat pastikan,” katanya kepada Bernama ketika melakukan lawatan di rumah wanita berusia 58 tahun itu bersama Pengerusi Pertubuhan Berita Nasional Malaysia (Bernama) Senator Datuk Ras Adiba Radzi.

Mohd Iqbal berkata keadaan rumah Zalina Shaharah yang didapati tidak tersusun adalah disebabkan kediaman itu sedang dalam proses pengubahsuaian untuk menjadi sebuah galeri.

Sementara itu, dalam kenyataan beliau berkata polis kini sedang mengesan pekerja yang pernah melakukan kerja pengubahsuaian bagi membantu siasatan kes kehilangan bekas personaliti televisyen itu.

“Kita masih menjalankan siasatan, kini sedang mengesan pekerja-pekerja yang terlibat dalam pengubahsuaian kediaman itu (rumah Zalina) yang mungkin boleh membantu siasatan,” katanya.

Beliau berkata setakat ini, seramai enam individu telah dipanggil dan dirakam keterangan sejak laporan polis mengenai kehilangan itu dibuat.

Sebelum ini, Mohd Iqbal dilapor berkata Zalina Shaharah dipercayai masih berada di dalam negara susulan tiada pergerakan keluar membabitkan wanita itu yang dikesan pihak berkuasa setakat ini.

Pihak polis menerima laporan mengenai kehilangan itu daripada anak lelaki Zalina Shaharah, Mikhael Norman, 33, pada 29 Nov tahun lepas yang cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.


Amaran ribut petir beberapa kawasan di Kedah, pasukan penyelamat siap-sedia

Beberapa kawasan di Kedah diramalkan akan berdepan ribut petir, hujan lebat dan angin kencang melebihi dua jam sehingga pukul 3 petang ini.

Jabatan Meteorologi Malaysia (Met Malaysia) memberi amaran awal kawasan yang bakal berdepan cuaca buruk itu melibatkan Kota Setar, Pokok Sena, Padang Terap, Yan, Pendang, Kuala Muda, Sik dan Baling.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya dalam satu hantaran di laman Facebook, hari ini.

Dalam pada itu, pihak polis bersama bomba dan Angkatan Pertahanan Awam Malaysia (APM) kini dalam keadaan berjaga-jaga dan sentiasa memantau perkembangan semasa di kawasan berisiko terutamanya di Lata Celak iaitu lokasi berlakunya kejadian kepala air di Baling pada 4 Julai lepas.

Ketua Polis Daerah Baling Supt Shamsudin Mamat berkata tambahan pula cuaca di daerah ini tidak menentu dengan masih lagi hujan sejak malam tadi.

“Setakat pukul 11 pagi tadi, kita tengok aliran sungai berada dalam keadaan normal. Tidak berlaku kenaikan air ataupun tidak ada kelajuan air yang terkesan…kita masih lagi memantau sebab hujan dalam keadaan sederhana lebat ataupun renyai,” katanya menurut laporan Bernama.

Mengulas lanjut, Shamsudin berkata tumpuan pihaknya kini adalah untuk memastikan keselamatan penduduk dan arahan perpindahan untuk mereka yang tinggal di kawasan tebing sungai berdekatan lokasi banjir dan kepala air itu bergantung kepada situasi semasa.

“Itu kita bincang dalam mesyuarat PKOB (Pusat Kawalan Operasi Bencana) yang dipengerusikan oleh tuan DO (Pegawai Daerah)…kita melihat kepada keadaan.

“Jadi, kalau perlu mereka ini berpindah, saya percaya tuan DO akan mengeluarkan arahan untuk berpindah, walaupun keadaan ketika itu tidak dilanda banjir ataupun kenaikan air. Untuk rumah (penduduk) di tepi sungai, kita utamakan,” katanya.

Sementara itu, Mohd Shahadan berkata setakat ini tiga pusat pemindahan sementara (PPS) yang dibuka di daerah Baling ekoran kejadian itu masih belum ditutup sepenuhnya, namun mangsa banjir dibenarkan pulang ke rumah masing-masing untuk kerja pembersihan.

“Setakat ini sebanyak 126 agensi termasuk NGO (badan bukan kerajaan) telah memberikan sumbangan berupa makanan selain tenaga sukarelawan membersihkan premis penduduk terlibat…lebih 60 peratus berjaya dibersihkan,” katanya.

Untuk rekod, tiga PPS itu ialah Sekolah Menengah Kebangsaan Jerai, Surau An-Nur dan Sekolah Menengah Agama (Arab) Yayasan Khairiah.


Shahril pertahan PM dalam isu KWSP, sekolahkan Najib dan Asyraf

Pengarah Ekonomi Perdana Menteri (PM), Shahril Sufian Hamdan mempertahankan keputusan bosnya, Datuk Seri Ismail Sabri Yaakob berhubung isu pengeluaran i-citra Kumpulan Wang Simpanan Pekerja (KWSP) dengan menjelaskan rasional disebalik langkah tersebut.

Shahril menjelaskan langkah kerajaan tidak membenarkan pengeluaran KWSP yang sedang diperjuangkan oleh bekas PM Datuk Seri Najib Razak dan Ketua Pemuda UMNO, Datuk Asyraf Wajdi Dusuki yang lantang menuntut supaya kebenaran diberikan kepada pencarum untuk mengeluarkan wang simpanan mereka.

“Semua maklum bahawa pinjaman dari bank atau institusi seperti Tekun perlu dibayar semula. Dalam kes ini, hanya perlu bayar semula amaun pokok sahaja sebab tiada caj faedah.

“Namun, pengeluaran KWSP juga adalah konsep meminjam iaitu meminjam dari masa depan sendiri. Kosnya ialah lima atau enam peratus setiap tahun, iaitu pendapatan dividen KWSP setiap tahun.

“Jika kita keluarkan RM10,000, dalam masa lima tahun sahaja sudah rugi hampir RM3,000 kerana terlepas pendapatan dividen yang dikompaun dari tahun ke tahun.

“Dalam masa 10 tahun, hampir RM7,000 pendapatan yang sepatutnya ada, sudah tiada,” katanya dalam satu kenyataan pada Sabtu.

Jelasnya lagi, situasi tersebut berbeza dengan suntikan dana fiskal seperti Bantuan Rakyat 1Malaysia (BR1M), Bantuan Khas COVID-19 (BKC), Bantuan Keluarga Malaysia (BKM) atau bantuan banjir yang diumumkan Ismail Sabri semalam.

“Soal sama ada kerajaan patut membenarkan lagi pengeluaran (KWSP) setelah hampir RM20 ribu melalui skim-skim sebelum ini sudah dibahaskan dan dijelaskan dari sudut makro.

“Tetapi dari sudut individu itu sendiri yang memerlukan suntikan wang, pada perkiraan secara objektif, lebih untung mengambil pinjaman sifar faedah dan pelihara simpanan KWSP serta pendapatan tahunan itu.

“Atas logik yang sama, ramai orang sanggup ambil pinjaman bank untuk memenuhi akaun Amanah Saham (ASB) kerana lazimnya dividen ASB lebih tinggi dari bayaran faedah pinjaman.

“Dalam hal pinjaman BSN dan Tekun lebih jelas lagi kerana faedah sifar,” katanya lagi.

Kerajaan pada Jumaat mengumumkan Bantuan Banjir Keluarga Malaysia bagi meringankan beban mereka yang terjejas dalam bencana itu.

Ismail Sabri berkata, lima insentif pemberian tunai disediakan oleh kerajaan yang keseluruhannya mencecah RM10,000 bagi setiap ketua isi rumah (KIR), malah mencapai sehingga RM61,000 bagi individu alami kemusnahan rumah.

Ia adalah usaha untuk mengurangkan bebanan rakyat tanpa perlu mengeluarkan wang simpanan KWSP.

Asyraf Wajdi sebelum ini lantang bersuara mendesak kerajaan membenarkan pengeluaran one-off itu, malah ada kenyataannya yang turut menyindir bantuan dan kemudahan pinjaman diperkenalkan Ismail Sabri yang juga Naib Presiden UMNO.

Walaupun, kerajaan dan KWSP beberapa kali menjelaskan berhubung isu pengeluaran one-off i-Citra itu sambil disokong kesatuan sekerja, namun Pemuda UMNO, khususnya Asyraf Wajdi dengan bantuan Najib serta Presiden UMNO, Datuk Seri Ahmad Zahid Hamidi, berkeras mendesak ianya diluluskan.

Malah, dalam satu status di Facebook beliau pada 27 Disember lalu ketika mengulas kenyataan Perdana Menteri berhubung i-Citra, Najib mengingatkan kerajaan tidak mendengar nasihat Menteri Kewangan yang disifatkannya sebagai ketinggalan zaman Perikatan Nasional (PN).

Kata Najib: “Usahlah dengar nasihat Menteri Kewangan ketinggalan zaman PN. Dengarlah rintihan rakyat. Last sekali pengeluaran khas. Lepas itu, fokus untuk bina balik simpanan pendeposit baki rendah dalam KWSP. Banyak caranya.”

Untuk rekod, pengeluaran simpanan i-Citra diperkenalkan Kerajaan PN di bawah PM ketika itu, Tan Sri Muhyiddin Yassin.


FITNAH BESAR: YDP Majlis Agama Islam Perak mohon maaf kata PAS, Bersatu berebut MB

Ahli Dewan Negara Perak, Tan Sri Mohd Annuar Zaini memohon maaf kepada Bersatu Perak berhubung dakwaannya bahawa parti itu berebut jawatan Menteri Besar (MB) dengan PAS serta mahu keluar daripada Perikatan Nasional (PN).

Menurut BH, beliau mengakui menulis perkara tidak sahih dalam sebuah kumpulan aplikasi WhatsApp berhubung perkara itu yang kemudian ditularkan.

“Kpd (Kepada) Dato Zainol Fadzil saya sangat mohon maaf kerana memasukkan elemen tidak sahih yang disampaikan kpd saya.

“Saya mohon maaf di atas kesilapan fakta tersebut,” kata beliau dalam mesej menerusi WhatsApp kepada Berita Harian malam tadi (22 November 2022).

Untuk rekod, Mohd Annuar – bekas Pengerusi Bernama – juga memegang jawatan Yang Dipertua Majlis Agama Islam dan Adat Melayu Perak (MAIPk).

Terdahulu, Setiausaha Bersatu Perak, Datuk Zainol Fadzi Paharuddin berkata, tiada Ahli Dewan Undangan Negeri (ADUN) Bersatu mengeluarkan kenyataan seperti didakwa.

Beliau berkata, pihaknya memang tidak mahu mengulas tetapi kenyataan itu menjadi tular dan menjatuhkan kredibiliti Bersatu.

Menurutnya, beliau perlu memberi penjelasan bahawa tiada ADUN Bersatu mengeluarkan kenyataan seperti didakwa, iaitu jika MB daripada PAS mereka akan keluar daripada PN.

Bersatu Perak menyifatkan dakwaan parti itu berebut jawatan MB dengan PAS serta mahu keluar daripada PN jika jawatan itu diberikan kepada wakil PAS, sebagai fitnah besar.

Zainol Fadzi berkata, tiada ADUN Bersatu mengeluarkan kenyataan seperti didakwa itu dan ia berniat jahat serta cubaan menjatuhkan kredibiliti Bersatu.

“Heboh di aplikasi WhatsApp mendakwa kononnya ADUN PN berebut jawatan menjadi Menteri Besar. Saya memang tidak mahu mengulas isu berbangkit sebelum ini tetapi kenyataan sedang viral ini memang berniat jahat dan cubaan menjatuhkan kredibiliti kami.

“Saya perlu beri penjelasan tidak ada seorang pun ADUN Bersatu pernah mengeluarkan kenyataan seperti didakwa iaitu jika Menteri Besar daripada PAS maka kami akan keluar dari PN, ini satu fitnah besar,” katanya dalam satu kenyataan.

Zainol berkata demikian sebagai merujuk kepada paparan tular mesej di kumpulan WhatsApp kenyataan Mohd Annuar yang mengatakan ADUN PN berebut jawatan untuk menjadi MB.

Menerusi mesej WhatsApp yang tular, Mohd Annuar dipetik berkata PN di Perak berebut sesama sendiri jawatan MB sedangkan Sultan Nazrin mahukan kerajaan Perak ditubuhkan segera bagi menyelesaikan pembentangan bajet negeri sebelum musim banjir.

Dalam mesej itu Annuar berkata Pakatan Harapan (PH) membuat pengorbanan besar menerima syarat Barisan Nasional (BN) bagi jawatan MB, perlantikan tiga Exco Perak dari BN, Speaker DUN serta menggugurkan tuntutan hak milik tanah 999 tahun.


TNB tak tawar hadiah wang tunai kepada pelanggan, abaikan ‘e-mel’

Tenaga Nasional Berhad (TNB) mengingatkan kepada orang ramai supaya mengabaikan e-mel yang kononnya dihantar kepada mereka, mendakwa penerima telah memenangi hadiah wang tunai RM195,000 daripada syarikat utiliti nasional itu.

E-mel itu menyebut:

“Tahniah, semasa pembayaran bil elektrik anda untuk TNB, akaun anda telah dipilih sebagai pemenang bertuah RM195,000 kerana anda (konsisten) membuat pembayaran untuk bil elektrik anda.

“TNB ingin mengucapkan tahniah kepada anda sebagai pemenang untuk program pemberian dalam talian 2022 tahun ini.

“Proses pemilihan telah dijalankan melalui pemilihan rawak e-mel dalam sistem elektrik berkomputer kami daripada pangkalan data lebih 300,000 akaun peribadi yang diambil dari semua negeri di Malaysia, di mana anda adalah orang yang paling bertuah untuk memenangi hadiah ini.”

E-mel itu juga menggunakan nama Nazmi Bin Othman sebagai Pegawai Kiriman Wang dan Ketua Kewangan TNB.

Walaupun nama dan jawatannya betul, TNB berkata tiada e-mel sedemikian dihantar oleh Nazmi.

Jurucakap TNB berkata ia tidak menawarkan sebarang hadiah wang tunai kepada pelanggan dan memberi amaran kepada orang ramai supaya tidak mengklik pautan yang diberikan atau menghubungi nombor telefon bimbit dalam e-mel palsu kerana ia adalah satu penipuan dan berfungsi untuk menggodam telefon bimbit mereka.

“Semua komunikasi melalui e-mel oleh TNB dilakukan menggunakan alamat e-mel syarikat dan bukannya alamat e-mel pihak ketiga seperti Gmail, Yahoo, Hotmail, outlook.my atau mana-mana yang lain.

“Pelanggan TNB digesa menghubungi kami melalui talian rasmi TNB Careline di Facebook dan Twitter untuk mengesahkan sebarang e-mel dan mesej mencurigakan yang diterima melalui WhatsApp atau khidmat pesanan ringkas,” kata jurucakap itu.


Korek pasir, Sulaiman salahkan Idris dan kerajaan PH pula

Isu korek pasir yang dimainkan semasa Pilihan Raya Negeri (PRN) Melaka hanya dijadikan modal politik bertujuan untuk memburukkan imej kerajaan negeri yang dipimpinnya sebelum ini, kata Datuk Seri Sulaiman Md Ali.

Bekas Ketua Menteri (KM) Melaka yang dijatuhkan oleh pemimpin UMNO sendiri itu berkata tidak wajar isu korek pasir ditunding jari kepadanya semata-mata walhal ia sudah berlaku sejak sebelum Pilihan Raya Umum (PRU14) Ke-14, malah Pakatan Harapan (PH) semasa memerintah kerajaan negeri selama 22 bulan juga gagal menguruskan isu kontroversi tersebut.

“Kes ini sudah lama. Saya baru sahaja jadi Ketua Menteri selama 18 bulan, malah projek ini lebih awal lagi iaitu sebelum Pilihan Raya Umum Ke-14 (PRU-14),” katanya hari ini dalam satu sidang media.

Sulaiman sebaliknya menyalahkan bekas KM terdahulu, Datuk Seri Idris Haron yang mengetuai kerajaan negeri Melaka sebelum PRU14 dan juga kerajaan PH semasa pemerintahan 22 bulan sebagai punca kepada kemelut isu pengorekan pasir dan tidak sepatutnya kerajaan beliau pula dipersalahkan.

“Ada cakap-cakap mengatakan projek ini menyebabkan banjir, mengapa dahulu tidak ambil tindakan. Yang pegang lima tahun dan 22 bulan mengapa tidak buat? Mengapa hari ini baru hendak timbulkan? Ini semua politik.

“Saya selama 18 bulan sudah pun melaksanakan, ada juga saya batalkan kalau Jabatan Perhutanan tidak membenarkan. Mereka lebih arif dalam soal ini,” katanya lagi.

Malah, Sulaiman juga berkata beliau sendiri pernah menolak kerja-kerja pengorekan pasir sepanjang 18 bulan menjadi KM Melaka.

Terdahulu, Idris dalam mempertahankan keputusannya menarik sokongan terhadap Sulaiman berkata langkah tersebut diambil kerana kerana tidak mahu bersekongkol dengan pihak yang dipercayai terbabit dalam penyelewengan royalti pasir.

Pada 8 Oktober, Suruhajaya Pencegahan Rasuah Malaysia (SPRM) Melaka bertemu dengan Idris bagi mendapatkan maklumat berhubung dakwaan berlaku pembolotan projek ekonomi dan penipuan terhadap kerajaan persekutuan berkaitan royalti pasir di Melaka.

Idris sebelum ini menarik sokongan terhadap kepimpinan Sulaiman bersama tiga orang bekas Ahli Dewan Undangan Negeri (Adun) yang lain – Datuk Nor Azman Hassan (UMNO-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Tiada larangan kenderaan bawa barang henti operasi

Kementerian Pengangkutan (MOT) menjelaskan kenderaan yang membawa barangan tidak akan dilarang daripada berhenti operasi menggunakan jalan-jalan awam sepanjang sambutan perayaan Aidilfitri kali ini.

Kelonggaran diberikan tersebut berbeza dengan pelaksanaan Perintah Kawalan Pergerakan (PKP) sebelum ini apabila kenderaan yang membawa barangan disekat untuk menggunakan jalan raya sepanjang sambutan Aidilfitri.

“Susulan pelaksanaan larangan pergerakan merentas negeri dan daerah di seluruh negara bermula 12 Mei hingga 7 Jun depan bagi mengekang penularan COVID-19, kementerian tidak mengenakan sekatan terhadap kenderaan barangan untuk menggunakan jalan raya sepanjang sambutan Aidilfitri yang bakal tiba,” kata MOT dalam kenyataan hari ini.

Sebelum ini, MOT melaksanakan larangan bagi kenderaan membawa barangan menggunakan jalan-jalan awam sepanjang sambutan Aidilfitri saban tahun, bertujuan mengurangkan kesesakan dan meningkatkan tahap keselamatan berikutan jumlah pengguna jalan raya pulang ke kampung yang tinggi.

MOT turut mengingatkan pengguna jalan raya agar sentiasa mengikuti perkembangan terkini yang dikeluarkan Majlis Keselamatan Negara menerusi https://www.mkn.gov.my/ atau Telegram di https://t.me/MKNRasmi selain mematuhi prosedur operasi standard mengekang penularan COVID-19.


Singapura bebaskan dua tahanan ISA warganya

Dua rakyat Singapura yang terlibat dengan aktiviti radikal dibebaskan daripada tahanan di bawah Akta Keselamatan Dalam Negeri (ISA), masing-masing pada Januari dan Februari 2022.

Hazim Syahmi Mahfoot, 31, dan Ruqayyah Ramli, 35, isteri kepada rakyat Malaysia, Mohd Firdaus Kamal Intdzam yang telah dihantar pulang pada Ogos 2020 selepas Jabatan Keselamatan Dalam Negeri selesai menjalankan siasatan, menurut laporan Bernama.

Menurut Kementerian Dalam Negeri (MHA), Ruqayyah ditahan di bawah ISA pada April 2021, dipengaruhi oleh suaminya Mohd Firdaus untuk terlibat dalam aktiviti radikal dan menyokong hasratnya ke Syria untuk menyertai ISIS.

Selepas dihantar pulang pada 15 April 2021, Mahkamah Tinggi Malaysia menjatuhkan hukuman penjara tiga tahun kepada Mohd Firdaus kerana memiliki bahan propaganda berkaitan keganasan.

MHA menyatakan Ruqayyah pada awalnya menerima Arahan Sekatan (RO) pada Ogos 2020, sebelum ditahan pada April 2021 selepas didapati semakin radikal.

“Dia dibebaskan di bawah Arahan Penggantungan (SD) pada Februari 2022,” menurut laman sesawang MHA hari ini.

Sementara itu, Hazim Syahmi ditahan di bawah ISA pada Januari 2019 dan dibebaskan dengan SD pada Januari 2022.


Rakyat berpeluang saksi fenomena Super Full Moon esok

Rakyat negara ini sekali lagi akan berpeluang menyaksikan fenomena Super Full Moon atau kedudukan bulan paling hampir ke bumi pada jam 5.09 petang esok.

Agensi Angkasa Malaysia (MYSA), menerusi portal rasmi, hari ini, memaklumkan fenomena itu terjadi berikutan kedudukan bulan berada paling hampir dengan bumi atau disebut sebagai perigee dengan jarak adalah 357,263 kilometer (km), lapor Bernama.

“Bulan beredar mengelilingi bumi dalam orbit dengan purata nilai keeksentrikan 0.0549. Oleh itu, purata jarak bulan dari bumi (pusat ke pusat) adalah berbeza pada setiap masa dengan jarak purata paling dekat (perigee) adalah 363,396 kilometer (km) dan jarak purata paling jauh (disebut sebagai apogee) adalah 405,504 km.

“Semasa Super Full Moon, bulan penuh boleh kelihatan sehingga tujuh peratus lebih besar daripada bulan penuh biasa, dan kelihatan 14 peratus lebih besar dan 30 peratus lebih cerah daripada ‘Micromoon’,” katanya.

Fenomena Super Full Moon telah berlaku pada 14 Jun lalu dan imej berjaya dirakam sistem Teleskop Observatori Negara Langkawi.


Bersatu lancar tabung Al-Aqsa

Parti Pribumi Bersatu Malaysia (Bersatu) malam ini melancarkan tabung bantuan ‘Bersatu Bantu Al-Aqsa’ bagi membela perjuangan rakyat Palestin daripada penindasan dan kekejaman rejim Zionis Israel.

Sehubungan itu, sebagai permulaan Bersatu menyumbang sebanyak RM50,000 kepada tabung berkenaan, kata Presiden Bersatu, Tan Sri Muhyiddin Yassin pada pelancaran tabung berkenaan.

“Saya menyeru ahli-ahli parti dan seluruh rakyat Malaysia dapat menyokong kempen dengan tampil memberi sumbangan derma sebagai simbol solidariti kita kepada rakyat Palestin.

“Marilah kita sama-sama berdoa agar kesengsaraan yang sedang mereka alami khususnya di bulan Ramadan ini cepat berakhir,” katanya pada majlis berbuka puasa dan meraikan anak yatim di Menara PGRM, di Kuala Lumpur.

Turut hadir Setiausaha Agung Bersatu Datuk Seri Hamzah Zainuddin dan kepemimpinan tertinggi parti serta ahli-ahli parti.

Majlis Iftar Bersatu dimulai dengan solat Maghrib dan Isyak berjemaah dan diakhiri dengan majlis moreh bersama-sama ahli parti.

Majlis berbuka puasa ini turut diserikan dengan kehadiran kira-kira 100 anak yatim dari Pusat Jagaan Banat Warisan Suci.

Pada majlis tersebut, anak-anak yatim ini turut menerima sumbangan duit raya.


Penumpang maut bas rempuh belakang treler, 39 lagi cedera

Seorang penumpang wanita maut manakala 39 lagi cedera ringan setelah sebuah bas persiaran merempuh belakang treler di kilometer 425.8 Lebuhraya Utara Selatan (PLUS) menghala ke selatan berhampiran Bukit Beruntung, Selangor, awal pagi tadi.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan pada jam 4.32 pagi tadi, sebelum anggota dan jentera dari Balai Bomba dan Penyelamat Bukit Sentosa tiba di lokasi pada 4.54 pagi.

Beliau berkata dalam kejadian kira-kira 3.30 pagi tadi, bas tersebut merempuh bahagian belakang treler 20 tan yang bergerak dari arah sama.

“Mangsa yang duduk di kerusi hadapan sekali tersepit di bahagian yang remuk. Mangsa berjaya dikeluarkan pada 5.13 pagi dan telah disahkan meninggal dunia,” katanya menurut Bernama.

Beliau berkata ketika kejadian mangsa Hamaizah Fadzilah, 54, berada dalam bas berkenaan bersama 39 penumpang lain.

Sementara itu, Ketua Polis Daerah Hulu Selangor Supt Arsad Kamaruddin berkata kemalangan itu berlaku sewaktu bas berkenaan dalam perjalanan dari Kuala Kedah menuju ke Kuala Lumpur.

“Akibat daripada kemalangan tersebut mangsa meninggal dunia di tempat kejadian dan dibawa ke Hospital Kuala Kubu Bharu, dekat sini, untuk bedah siasat,” katanya dalam kenyataan hari ini.

Arsad berkata orang ramai yang mempunyai maklumat berhubung kemalangan berkenaan diminta menyalurkannya kepada polis bagi siasatan di bawah kaedah Seksyen 41(1) Akta Pengangkutan Jalan 1987.


Hampir 4 bilion penduduk dunia tak dapat perlindungan sosial

Pertubuhan Buruh Antarabangsa (ILO) melaporkan hampir empat bilion penduduk dunia tidak mendapat perlindungan sewajarnya, termasuk dari segi sosial yang telah ditetapkan ketika krisis Covid-19 yang melanda sekarang ini.

Perlindungan sosial merangkumi akses kepada penjagaan kesihatan dan jaminan pendapatan, terutama yang berkaitan dengan faktor usia seseorang sekiranya tua, jumlah pengangguran, penyakit yang dihidapi, kecacatan, kecederaan di tempat kerja, bersalin, serta kehilangan sumber pendapatan utama buat keluarga dan kanak-kanak.

“Akibat pandemik ini, terdapat jurang antara negara-negara maju yang berpendapatan tinggi dan negara miskin berpendapatan rendah, di mana ia gagal memberikan perlindungan sosial yang sangat diperlukan dan diimpikan oleh semua manusia.

“Sekarang, hanya 47 peratus daripada penduduk dunia yang ‘diberikan perlindungan secara elektif’ dengan sekurang-kurangnya mendapat satu manfaat perlindungan sosial, sementara 53 peratus lagi masih belum memperoleh jaminan pendapatan sepenuhnya dari sistem perlindungan sosial.

“Melalui perlindungan sosial ini, ia sangat berkesan dan menyeluruh kerana ia bukan semata-mata keadilan sosial dan mendapat pekerjaan yang layak, tetapi juga dapat mewujudkan masa depan lebih lestari dan berdaya tahan,” kata ketua ILO, Guy Ryder.

Melalui data ILO, terdapat ketidakadilan yang ketara dalam perlindungan sosial, seperti di Eropah dan Asia Tengah mempunyai kadar perlindungan tertinggi dengan hampir 84 peratus dari penduduknya telah dilindungi oleh sekurang-kurangnya satu faedah.

Diikuti Amerika dengan 64.3 peratus, sementara di Asia Pasifik (44 peratus), negara-negara Arab (40 peratus) dan Afrika (17.4 peratus). Ini jelas menunjukkan perbezaan perlindungan itu, menurut laporan tersebut.

”Ini adalah detik yang sangat penting untuk dimanfaatkan kerana kesan daripada pandemik ini akan membangunkan sistem untuk generasi baharu berdasarkan hak masing-masing.

“Ini akan menjadi persediaan untuk seluruh penduduk dunia untuk menghadapi krisis pada masa akan datang dengan lebih tenang dalam menguruskan pekerja dan perniagaan dengan penuh yakin dan bersemangat,” kata Ryder.

Sementara itu, di peringkat global, hanya terdapat satu daripada empat kanak-kanak yang mendapat perlindungan sosial dengan hanya 26.4 peratus yang telah menerima faedah itu, menurut laporan ILO.

“Perlindungan yang melibatkan pengangguran di seluruh dunia lebih rendah, dengan hanya 18.6 peratus yang dilindungi. Manakala 77.5 peratus pula melibatkan perlindungan bagi mereka yang telah bersara pada usia tua.

“Melalui peratusan itu, jarak perbezaan dapat dilihat di seluruh dunia, antara kawasan bandar dan luar bandar, dan antara wanita dan lelaki,” kata laporan itu.

Selain itu, bagi wanita yang bersalin mencatatkan 45 peratus perlindungan dan diikuti 33.5 peratus merangkumi satu daripada tiga orang yang mempunyai masalah kurang upaya atau cacat di seluruh dunia telah menerima manfaat tersebut, tambahnya.